

REGOLAMENT TA’ IMPLIMENTAZZJONI TAL-KUMMISSJONI (UE) …/...

ta’ XXX

li jistabbilixxi standards tekniċi ta’ implimentazzjoni għall-applikazzjoni tar-Regolament (UE) Nru 575/2013 tal-Parlament Ewropew u tal-Kunsill u tad-Direttiva 2014/59/UE tal-Parlament Ewropew u tal-Kunsill fir-rigward tar-rapportar superviżorju u d-divulgazzjoni pubblika tar-rekwiżit minimu għall-fondi proprji u l-obbligazzjonijiet eliġibbli

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat ir-Regolament (UE) Nru 575/2013 tas-26 ta’ Ġunju 2013 tal-Parlament Ewropew u tal-Kunsill dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012[[1]](#footnote-1), u b’mod partikolari l-ħames subparagrafu tal-Artikolu 430(7) u l-ħames subparagrafu tal-Artikolu 434a tiegħu,

Wara li kkunsidrat id-Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KEE, u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill[[2]](#footnote-2), u b’mod partikolari l-Artikolu 45i(5) u (6) tagħha,

Billi:

1. Il-livell minimu armonizzat tad-Dokument dwar il-Kundizzjonijiet tal-Kapaċità Totali ta’ Assorbiment tat-Telf (TLAC) (“standard tat-TLAC”) għal istituzzjonijiet globali sistemikament importanti (G-SIIs) (“ir-rekwiżit tat-TLAC”) ġie introdott fil-leġiżlazzjoni tal-Unjoni bir-Regolament (UE) 2019/876 tal-Parlament Ewropew u tal-Kunsill[[3]](#footnote-3) li jemenda r-Regolament (UE) Nru 575/2013. Is-supplimentazzjoni speċifika għall-istituzzjoni għal G-SIIs u r-rekwiżit speċifiku għall-istituzzjoni għal dawk li mhumiex G-SIIs, li ssir referenza għalihom bħala r-rekwiżit minimu għall-fondi proprji u l-obbligazzjonijiet eliġibbli (MREL), ġew stabbiliti permezz ta’ emendi mmirati għad-Direttiva 2014/59/UE introdotti mid-Direttiva (UE) 2019/879 tal-Parlament Ewropew u tal-Kunsill[[4]](#footnote-4). Ir-rekwiżiti ta’ rapportar u ta’ divulgazzjoni kemm għall-istandard tat-TLAC kif ukoll għall-MREL issa huma inklużi fir-Regolament (UE) Nru 575/2013 u fid-Direttiva 2014/59/UE, rispettivament.
2. Billi l-istandard tat-TLAC u l-MREL għandhom l-istess objettiv li jiżguraw li l-istituzzjonijiet u l-entitajiet stabbiliti fl-Unjoni jkollhom kapaċità suffiċjenti ta’ assorbiment tat-telf u ta’ rikapitalizzazzjoni, jenħtieġ li ż-żewġ rekwiżiti jkunu elementi komplementari ta’ qafas komuni. Huwa għalhekk xieraq li jiġi stabbilit sett ta’ mudelli għar-rapportar u d-divulgazzjoni pubblika ta’ informazzjoni armonizzata dwar ir-rekwiżit għall-fondi proprji u l-obbligazzjonijiet eliġibbli għall-G-SIIs u s-sussidjarji materjali ta’ G-SIIs mhux tal-UE (TLAC) u l-MREL speċifiku għall-istituzzjoni applikabbli għall-istituzzjonijiet kollha.
3. Skont l-Artikolu 434a tar-Regolament (UE) Nru 575/2013, l-abbozz ta’ standards tekniċi ta’ implimentazzjoni li għandu jiġi żviluppat mill-Awtorità Bankarja Ewropea (EBA) sabiex jiġu stabbiliti formati ta’ divulgazzjoni uniformi jrid ifittex li jżomm il-konsistenza tal-formati ta’ divulgazzjoni mal-istandards internazzjonali dwar id-divulgazzjonijiet sabiex jiffaċilita l-komparabbiltà tal-informazzjoni. F’Diċembru 2018, il-Kumitat ta’ Basel dwar is-Superviżjoni Bankarja (BCBS) ippubblika r-rekwiżiti tad-divulgazzjoni aġġornati tal-Pilastru 3, inklużi r-rekwiżiti dwar id-divulgazzjonijiet tat-TLAC. Għalhekk, jenħtieġ li l-formati tad-divulgazzjoni u l-istruzzjonijiet assoċjati stabbiliti f’dan ir-Regolament ikunu konsistenti ma’ dawk ir-rekwiżiti tad-divulgazzjoni aġġornati tal-BCBS.
4. Sabiex jiġi żgurat li l-kostijiet ta’ konformità għall-istituzzjonijiet ma jiġux miżjuda b’mod mhux raġonevoli u li tinżamm il-kwalità tad-*data*, l-obbligi ta’ rapportar u ta’ divulgazzjoni jenħtieġ li jiġu allinjati fis-sustanza tagħhom sal-massimu possibbli ma’ xulxin, inkluż f’termini tal-frekwenza tagħhom. Barra minn hekk, allinjament tal-istandards tekniċi ta’ implimentazzjoni dwar l-obbligi ta’ rapportar u ta’ divulgazzjoni għat-TLAC u l-MREL huwa espliċitament meħtieġ mit-tielet subparagrafu tal-Artikolu 45i(5) u mit-tielet subparagrafu tal-Artikolu 45i(6) tad-Direttiva 2014/59/UE. Għalhekk, huwa xieraq li jiġu stabbiliti, f’Regolament wieħed, standards applikabbli kemm għar-rapportar kif ukoll għad-divulgazzjoni tat-TLAC u tal-MREL. Fl-istess ħin, jenħtieġ li l-granularità u l-frekwenza kemm tar-rapportar kif ukoll tad-divulgazzjonijiet jiġu aġġustati kif xieraq, filwaqt li jitqiesu r-rekwiżiti stabbiliti fir-Regolament (UE) Nru 575/2013 u fid-Direttiva 2014/59/UE, rispettivament, u l-ħtieġa li jiġi żgurat li l-istituzzjonijiet jissodisfaw dawk ir-rekwiżiti f’kull ħin.
5. Id-Direttiva 2014/59/UE tesiġi li l-informazzjoni dwar l-MREL tiġi rrapportata kemm lill-awtoritajiet kompetenti kif ukoll lil dawk ta’ riżoluzzjoni. Ir-Regolament (UE) Nru 575/2013 jesiġi li l-informazzjoni dwar it-TLAC tiġi rrapportata lill-awtoritajiet kompetenti biss. Madankollu, skont l-Artikolu 45d(1) tad-Direttiva 2014/59/UE, l-MREL ta’ entità ta’ riżoluzzjoni li hija G-SII jew parti minn G-SII jikkonsisti fir-rekwiżit tat-TLAC u kwalunkwe supplimentazzjoni addizzjonali. Għalhekk, huwa xieraq li jiġi żgurat li l-awtoritajiet ta’ riżoluzzjoni jiksbu informazzjoni dwar it-TLAC mingħand il-G-SIIs bħala parti mir-rapportar tal-MREL tagħhom. Jenħtieġ li dan ikun mingħajr preġudizzju għall-arranġamenti konklużi mill-awtoritajiet kompetenti u mill-awtoritajiet ta’ riżoluzzjoni biex jimminimizzaw il-flussi tad-*data*.
6. L-Artikolu 45i(5) tad-Direttiva 2014/59/UE jesiġi li l-EBA tiżviluppa l-abbozz ta’ standards tekniċi ta’ implimentazzjoni biex tispeċifika mod standardizzat ta’ kif tiġi pprovduta informazzjoni dwar il-klassifikazzjoni tal-fondi proprji u l-obbligazzjonijiet ta’ kapaċità ta’ rikapitalizzazzjoni interna applikabbli fi proċedimenti ta’ insolvenza nazzjonali f’kull Stat Membru, għal raġunijiet ta’ komparabbiltà u ċertezza legali. Informazzjoni standardizzata dwar il-ġerarkiji tal-insolvenza f’kull Stat Membru, u aġġornamenti f’waqthom tagħha, jenħtieġ li għalhekk ikunu disponibbli mill-awtoritajiet ta’ riżoluzzjoni rispettivi għall-istituzzjonijiet taħt il-ġuriżdizzjoni tagħhom. Jenħtieġ li dik l-informazzjoni ssegwi preżentazzjoni standardizzata ta’ ġerarkiji ta’ insolvenza.
7. Fir-rigward tal-obbligazzjonijiet ta’ kapaċità ta’ rikapitalizzazzjoni interna li huma rregolati mil-liġijiet ta’ pajjiż terz, l-Artikolu 45i(5) tad-Direttiva 2014/59/UE jesiġi wkoll li l-abbozz ta’ standards tekniċi ta’ implimentazzjoni li se tiżviluppa l-EBA jispeċifika mod standardizzat ta’ kif tiġi pprovduta informazzjoni li tindika pajjiżi terzi li l-liġijiet tagħhom jirregolaw tali obbligazzjonijiet u, għal kull pajjiż terz identifikat, jekk tali obbligazzjonijiet fihomx it-terminu kuntrattwali li jirrikonoxxi li jistgħu jkunu soġġetti skont dik id-Direttiva għal setgħat ta’ tniżżil fil-valur u ta’ konverżjoni. Minħabba l-ħtieġa li jiġi vvalutat aktar il-livell ta’ granularità għar-rapportar ta’ dawn l-elementi, l-istruzzjonijiet u l-mudelli relatati se jiġu żviluppati u ppreżentati mill-EBA lill-Kummissjoni separatament fi żmien xieraq sabiex kemm l-awtoritajiet kompetenti kif ukoll dawk ta’ riżoluzzjoni jkollhom aċċess għal din l-informazzjoni fuq bażi regolari. In-nuqqas ta’ dawn l-elementi addizzjonali limitati la se jaffettwa u lanqas idewwem l-applikazzjoni tar-rekwiżiti ta’ rapportar previsti f’dan ir-Regolament.
8. L-entitajiet li jiddivulgaw jenħtieġ li jqisu l-Linji Gwida rilevanti maħruġa mill-EBA meta jivvalutaw jekk l-informazzjoni hijiex materjali, proprjetarja jew kunfidenzjali f’konformità mal-Artikolu 432 tar-Regolament (UE) Nru 575/2013.
9. L-obbligu li tiġi rrapportata u divulgata l-informazzjoni dwar it-TLAC, kif stipulat fil-punt (b) tal-Artikolu 430(1), fl-Artikolu 437a u fil-punt (h) tal-Artikolu 447 tar-Regolament (UE) Nru 575/2013 ilu japplika mis-27 ta’ Ġunju 2019, f’konformità mat-tieni subparagrafu tal-Artikolu 3(3) tar-Regolament (UE) 2019/876. Konsegwentement, ladarba dan ir-Regolament jidħol fis-seħħ, jenħtieġ li l-G-SIIs u s-sussidjarji materjali ta’ G-SIIs mhux tal-UE jiddivulgaw minnufih informazzjoni dwar it-TLAC billi jużaw il-mudelli u jsegwu l-istruzzjonijiet stipulati f’dan ir-Regolament. B’kuntrast ma’ dan, jenħtieġ li r-rapportar dwar ir-rekwiżit tat-TLAC f’konformità ma’ dan ir-Regolament jibda japplika biss mit-28 ta’ Ġunju 2021, sabiex l-istituzzjonijiet u l-awtoritajiet kompetenti jingħataw biżżejjed żmien biex jimplimentaw ir-rekwiżiti rilevanti.
10. B’rabta mal-MREL, l-obbligi ta’ rapportar stabbiliti fid-Direttiva 2014/59/UE għandhom japplikaw sa mhux aktar tard mit-28 ta’ Diċembru 2020. Madankollu, għall-istess raġunijiet bħal dawk għat-TLAC, l-istituzzjonijiet kollha jenħtieġ li jirrapportaw l-informazzjoni dwar l-MREL bl-użu tal-mudelli u billi jsegwu l-istruzzjonijiet stipulati f’dan ir-Regolament mit-28 ta’ Ġunju 2021. B’kuntrast ma’ dan, jenħtieġ li d-data tal-applikazzjoni tal-obbligi ta’ divulgazzjoni ta’ MREL tikkoinċidi mat-tmiem tal-perjodu ta’ tranżizzjoni skont it-tielet subparagrafu tal-Artikolu 45m(1) tad-Direttiva 2014/59/UE, jiġifieri mhux aktar kmieni mill-1 ta’ Jannar 2024.
11. Minħabba l-ħtieġa li l-istituzzjonijiet, l-awtoritajiet kompetenti u l-awtoritajiet ta’ riżoluzzjoni jadattaw is-sistemi ta’ rapportar u dawk elettroniċi tagħhom għar-rekwiżiti stabbiliti f’dan ir-Regolament, id-data ta’ rimessa tar-rapportar trimestrali għad-*data* relatata mad-data ta’ referenza tat-30 ta’ Ġunju 2021 għandha tkun mhux aktar tard mit-30 ta’ Settembru 2021.
12. Dan ir-Regolament huwa bbażat fuq l-abbozz ta’ standards tekniċi ta’ implimentazzjoni sottomess lill-Kummissjoni mill-EBA.
13. L-EBA wettqet konsultazzjonijiet pubbliċi miftuħa dwar l-abbozz ta’ standards tekniċi ta’ implementazzjoni li fuqu huwa bbażat dan ir-Regolament, analizzat il-kostijiet u l-benefiċċji potenzjali relatati u talbet il-parir tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill[[5]](#footnote-5),

ADOTTAT DAN IR-REGOLAMENT:

*TITOLU I*   
*RAPPORTAR SUPERVIŻORJU*

Artikolu 1   
Dati ta’ referenza tar-rapportar

L-entitajiet soġġetti għal rekwiżiti ta’ rapportar għall-kapaċità totali ta’ assorbiment tat-telf (TLAC) u r-rekwiżit minimu għall-fondi proprji u l-obbligazzjonijiet eliġibbli (MREL) fuq bażi individwali jew konsolidata (entitajiet li jirrapportaw) għandhom jissottomettu l-informazzjoni lill-awtoritajiet kompetenti u lill-awtoritajiet ta’ riżoluzzjoni kif tkun fid-dati ta’ referenza tar-rapportar li ġejjin:

(a) għar-rapportar trimestrali: il-31 ta’ Marzu, it-30 ta’ Ġunju, it-30 ta’ Settembru u l-31 ta’ Diċembru;

(b) għar-rapportar ta’ kull sitt xhur: it-30 ta’ Ġunju u l-31 ta’ Diċembru;

(c) għar-rapportar annwali: il-31 ta’ Diċembru.

Artikolu 2   
Dati ta’ rimessa

1. L-entitajiet li jirrapportaw għandhom jissottomettu l-informazzjoni lill-awtoritajiet kompetenti u lill-awtoritajiet ta’ riżoluzzjoni sa tmiem il-ġurnata tax-xogħol tad-dati ta’ rimessa li ġejjin:
   * + 1. għar-rapportar trimestrali: id-19 ta’ Mejju, it-18 ta’ Awwissu, it-18 ta’ Novembru u t-18 ta’ Frar, bl-eċċezzjoni tad-*data* relatata mad-data ta’ referenza tat-30 ta’ Ġunju 2021, li għaliha d-data ta’ rimessa għandha tkun mhux aktar tard mit-30 ta’ Settembru 2021;
       2. għar-rapportar ta’ kull sitt xhur: it-18 ta’ Awwissu u t-18 ta’ Frar;
       3. għar-rapportar annwali: it-18 ta’ Frar.
2. Meta l-ġurnata tar-rimessa tkun btala pubblika fl-Istat Membru tal-awtorità kompetenti jew tal-awtorità ta’ riżoluzzjoni li lilha għandha tiġi sottomessa l-informazzjoni msemmija fil-paragrafu 1, jew inkella nhar ta’ Sibt jew Ħadd, dik l-informazzjoni għandha tiġi sottomessa sa tmiem il-ġurnata tax-xogħol tal-ġurnata tax-xogħol ta’ wara.
3. L-entitajiet li jirrapportaw jistgħu jissottomettu ċifri li ma jkunux irċevew opinjoni ta’ awditur estern (ċifri mhux awditjati). Meta ċ-ċifri awditjati minn awditur estern li jesprimi opinjoni ta’ awditjar (ċifri awditjati) jiddevjaw miċ-ċifri mhux awditjati sottomessi, l-entitajiet li jirrapportaw għandhom jissottomettu ċ-ċifri awditjati riveduti mingħajr dewmien żejjed.
4. L-entitajiet li jirrapportaw għandhom jissottomettu kwalunkwe korrezzjoni oħra lill-awtoritajiet kompetenti u lill-awtoritajiet ta’ riżoluzzjoni mingħajr dewmien żejjed.

Artikolu 3   
Il-format u l-frekwenza tar-rapportar mill-entitajiet ta’ riżoluzzjoni fuq bażi individwali

1. L-entitajiet ta’ riżoluzzjoni mingħajr sussidjarji soġġetti għar-rekwiżiti stabbiliti fl-Artikolu 45 tad-Direttiva 2014/59/UE f’konformità mal-Artikolu 45e ta’ dik id-Direttiva għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni fuq bażi individwali kif ġej:
   * + 1. l-informazzjoni dwar metriċi ewlenin kif speċifikat fil-kolonni 0010 tal-mudell 1 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 1 tal-Parti II tal-Anness II ta’ dan ir-Regolament;
       2. l-informazzjoni dwar il-kompożizzjoni tal-fondi proprji u l-obbligazzjonijiet eliġibbli kif speċifikat fil-kolonna 0010 tal-mudell 2 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.1 tal-Parti II tal-Anness II ta’ dan ir-Regolament;
       3. l-informazzjoni dwar l-istruttura ta’ finanzjament tal-obbligazzjonijiet eliġibbli kif speċifikat fil-mudell 4 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.3 tal-Parti II tal-Anness II ta’ dan ir-Regolament;
       4. l-informazzjoni dwar l-istrumenti rregolati mil-liġi ta’ pajjiż terz, kif speċifikat fil-mudell 7 tal-Anness I ta’ dan ir-Regolament, għandha tiġi rrapportata bi frekwenza trimestrali f’konformità mal-istruzzjonijiet fil-punt 4 tal-Parti II tal-Anness II ta’ dan ir-Regolament.
2. L-entitajiet ta’ riżoluzzjoni għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni dwar id-diżaggregazzjoni tal-fondi proprji u l-obbligazzjonijiet skont il-grad ta’ insolvenza kif speċifikat fil-mudell 6 tal-Anness I fuq bażi individwali bi frekwenza trimestrali f’konformità mal-istruzzjonijiet fil-punt 3.2 tal-Parti II tal-Anness II.
3. Minbarra l-informazzjoni msemmija fil-paragrafi 1 u 2, l-entitajiet ta’ riżoluzzjoni soġġetti għar-rekwiżit stabbilit fl-Artikolu 92a tar-Regolament (UE) Nru 575/2013 fuq bażi individwali f’konformità mal-Artikolu 6(1a) ta’ dak ir-Regolament għandhom jissottomettu lill-awtoritajiet ta’ riżoluzzjoni u lill-awtoritajiet kompetenti informazzjoni fuq bażi individwali kif ġej:
   * + 1. l-informazzjoni dwar metriċi ewlenin kif speċifikat fil-kolonni 0020 tal-mudell 1 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 1 tal-Parti II tal-Anness II ta’ dan ir-Regolament;
       2. l-informazzjoni dwar il-kompożizzjoni tal-fondi proprji u l-obbligazzjonijiet eliġibbli kif speċifikat fil-kolonni 0020 u 0030 tal-mudell 2 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.1 tal-Parti II tal-Anness II ta’ dan ir-Regolament.

Artikolu 4   
Il-format u l-frekwenza tar-rapportar mill-entitajiet ta’ riżoluzzjoni fuq bażi konsolidata

1. L-entitajiet ta’ riżoluzzjoni soġġetti għar-rekwiżiti stabbiliti fl-Artikolu 45 tad-Direttiva 2014/59/UE fuq bażi konsolidata f’konformità mal-Artikolu 45e ta’ dik id-Direttiva għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni fuq bażi konsolidata kif ġej:
   * + 1. l-informazzjoni dwar metriċi ewlenin kif speċifikat fil-kolonni 0010 tal-mudell 1 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 1 tal-Parti II tal-Anness II ta’ dan ir-Regolament;
       2. l-informazzjoni dwar il-kompożizzjoni tal-fondi proprji u l-obbligazzjonijiet eliġibbli kif speċifikat fil-kolonna 0010 tal-mudell 2 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.1 tal-Parti II tal-Anness II ta’ dan ir-Regolament;
       3. l-informazzjoni dwar l-istruttura ta’ finanzjament tal-obbligazzjonijiet eliġibbli kif speċifikat fil-mudell 4 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.3 tal-Parti II tal-Anness II ta’ dan ir-Regolament;
       4. l-informazzjoni dwar l-istrumenti rregolati mil-liġi ta’ pajjiż terz kif speċifikat fil-mudell 7 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 4 tal-Parti II tal-Anness II ta’ dan ir-Regolament.
2. Minbarra l-informazzjoni msemmija fil-paragrafu 1, l-entitajiet ta’ riżoluzzjoni soġġetti għar-rekwiżit stabbilit fl-Artikolu 92a tar-Regolament (UE) Nru 575/2013 fuq bażi konsolidata f’konformità mal-Artikolu 11(3a) ta’ dak ir-Regolament għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni fuq bażi konsolidata kif ġej:
   * + 1. l-informazzjoni dwar metriċi ewlenin kif speċifikat fil-kolonni 0020 tal-mudell 1 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 1 tal-Parti II tal-Anness II ta’ dan ir-Regolament;
       2. l-informazzjoni dwar il-kompożizzjoni tal-fondi proprji u l-obbligazzjonijiet eliġibbli kif speċifikat fil-kolonni 0020 u 0030 tal-mudell 2 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.1 tal-Parti II tal-Anness II ta’ dan ir-Regolament.

Artikolu 5   
Il-format u l-frekwenza tar-rapportar fuq bażi individwali minn entitajiet li huma stess mhumiex entitajiet ta’ riżoluzzjoni u minn sussidjarji materjali ta’ istituzzjonijiet globali sistemikament importanti mhux tal-UE

1. L-entitajiet li huma stess mhumiex entitajiet ta’ riżoluzzjoni u li huma soġġetti għar-rekwiżiti stabbiliti fl-Artikolu 45 tad-Direttiva 2014/59/UE fuq bażi individwali f’konformità mal-Artikolu 45f ta’ dik id-Direttiva għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni fuq bażi individwali kif ġej:
   * + 1. l-informazzjoni dwar l-ammont u l-kompożizzjoni tal-fondi proprji u tal-obbligazzjonijiet eliġibbli kif speċifikat fil-kolonna 0010 tal-mudell 3 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.2 tal-Parti II tal-Anness II ta’ dan ir-Regolament;
       2. l-informazzjoni dwar l-istruttura ta’ finanzjament tal-obbligazzjonijiet eliġibbli kif speċifikat fil-mudell 4 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.3 tal-Parti II tal-Anness II ta’ dan ir-Regolament;
       3. l-informazzjoni dwar l-istrumenti rregolati mil-liġi ta’ pajjiż terz, kif speċifikat fil-mudell 7 tal-Anness I ta’ dan ir-Regolament, għandha tiġi rrapportata bi frekwenza trimestrali f’konformità mal-istruzzjonijiet fil-punt 4 tal-Parti II tal-Anness II ta’ dan ir-Regolament.
2. L-entitajiet li huma stess mhumiex entitajiet ta’ riżoluzzjoni għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni dwar id-diżaggregazzjoni tal-fondi u l-obbligazzjonijiet proprji skont il-grad ta’ insolvenza kif speċifikat fil-mudell 5 tal-Anness I fuq bażi individwali bi frekwenza trimestrali f’konformità mal-istruzzjonijiet fil-punt 3.1 tal-Parti II tal-Anness II.
3. Minbarra l-informazzjoni msemmija fil-paragrafi 1 u 2, l-entitajiet li huma sussidjarji materjali ta’ istituzzjonijiet globali sistematikament importanti (G-SIIs) mhux tal-UE u huma soġġetti għar-rekwiżit stabbilit fl-Artikolu 92b tar-Regolament (UE) Nru 575/2013 fuq bażi individwali f’konformità mal-Artikolu 6(1a) ta’ dak ir-Regolament għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni dwar l-ammont u l-kompożizzjoni tal-fondi proprji u tal-obbligazzjonijiet eliġibbli kif speċifikat fil-kolonna 0020 tal-mudell 3 tal-Anness I ta’ dan ir-Regolament fuq bażi individwali bi frekwenza trimestrali f’konformità mal-istruzzjonijiet fil-punt 2.2 tal-Parti II tal-Anness II ta’ dan ir-Regolament.

Artikolu 6   
Il-format u l-frekwenza tar-rapportar fuq bażi konsolidata minn entitajiet li huma stess mhumiex entitajiet ta’ riżoluzzjoni u minn sussidjarji materjali ta’ istituzzjonijiet globali sistemikament importanti mhux tal-UE

1. L-entitajiet li huma stess mhumiex entitajiet ta’ riżoluzzjoni u li huma soġġetti għar-rekwiżiti stabbiliti fl-Artikolu 45 tad-Direttiva 2014/59/UE fuq bażi konsolidata f’konformità mal-Artikolu 45f ta’ dik id-Direttiva għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni fuq bażi konsolidata kif ġej:
   * + 1. l-informazzjoni dwar l-ammont u l-kompożizzjoni tal-fondi proprji u l-obbligazzjonijiet eliġibbli kif speċifikat fil-kolonna 0010 tal-mudell 3 tal-Anness I ta’ dan ir-Regolament għandha tiġi rrapportata f’konformità mal-istruzzjonijiet fil-punt 2.2 tal-Parti II tal-Anness II ta’ dan ir-Regolament bi frekwenza trimestrali;
       2. l-informazzjoni dwar l-istruttura ta’ finanzjament tal-obbligazzjonijiet eliġibbli kif speċifikat fil-mudell 4 tal-Anness I ta’ dan ir-Regolament għandha tiġi rrapportata bi frekwenza trimestrali f’konformità mal-istruzzjonijiet fil-punt 2.3 tal-Parti II tal-Anness II ta’ dan ir-Regolament;
       3. l-informazzjoni dwar l-istrumenti rregolati mil-liġi ta’ pajjiż terz, kif speċifikat fil-mudell 7 tal-Anness I ta’ dan ir-Regolament, għandha tiġi rrapportata bi frekwenza trimestrali f’konformità mal-istruzzjonijiet fil-punt 4 tal-Parti II tal-Anness II ta’ dan ir-Regolament.
2. Minbarra l-informazzjoni msemmija fil-paragrafu 1, l-entitajiet li huma sussidjarji materjali ta’ G-SIIs mhux tal-UE u huma soġġetti għar-rekwiżit stabbilit fl-Artikolu 92b tar-Regolament (UE) Nru 575/2013 fuq bażi konsolidata f’konformità mal-Artikolu 11(3a) ta’ dak ir-Regolament għandhom jissottomettu lill-awtoritajiet kompetenti u lill-awtoritajiet ta’ riżoluzzjoni informazzjoni dwar l-ammont u l-kompożizzjoni tal-fondi proprji u tal-obbligazzjonijiet eliġibbli kif speċifikat fil-kolonna 0020 tal-mudell 3 tal-Anness I ta’ dan ir-Regolament fuq bażi konsolidata bi frekwenza trimestrali f’konformità mal-istruzzjonijiet fil-punt 2.2 tal-Parti II tal-Anness II ta’ dan ir-Regolament.

Artikolu 7   
Il-formati tal-iskambju tad-data u l-informazzjoni assoċjata mas-sottomissjonijiet

1. L-entitajiet li jirrapportaw għandhom jissottomettu l-informazzjoni f’konformità ma’ dan ir-Regolament fil-formati u r-rappreżentazzjonijiet tal-iskambju tad-*data* speċifikati mill-awtoritajiet kompetenti jew mill-awtoritajiet ta’ riżoluzzjoni tagħhom, u f’konformità mad-definizzjonijiet tal-punti ta’ *data* inklużi fil-formola tal-punti ta’ *data* u r-regoli ta’ validazzjoni stipulati fl-Anness III ta’ dan ir-Regolament.
2. Meta jissottomettu l-informazzjoni f’konformità ma’ dan ir-Regolament, l-entitajiet li jirrapportaw għandhom josservaw dan li ġej:
   * + 1. l-informazzjoni li mhijiex meħtieġa jew li mhijiex applikabbli ma għandhiex tiġi inkluża f’sottomissjoni ta’ *data*;
       2. il-valuri numeriċi għandhom jiġu sottomessi kif ġej:

(i) il-punti ta’ *data* tat-tip ta’ *data* “Ammont monetarju” għandhom jiġu rrapportati bl-użu ta’ preċiżjoni minima ekwivalenti għal eluf ta’ unitajiet;

(ii) il-punti ta’ *data* tat-tip ta’ *data* “Persentaġġ” għandhom jiġu espressi bħala unità bi preċiżjoni minima ekwivalenti għal erba’ pożizzjonijiet deċimali;

(iii) il-punti ta’ *data* tat-tip ta’ *data* “Integer (numru sħiħ)” għandhom jiġu rrapportati bla pożizzjonijiet deċimali u bi preċiżjoni ekwivalenti għal unitajiet;

* + - 1. l-istituzzjonijiet għandhom jiġu identifikati biss permezz tal-Identifikatur ta’ Entità Ġuridika (LEI) tagħhom. L-entitajiet ġuridiċi u l-kontropartijiet għajr l-istituzzjonijiet għandhom jiġu identifikati permezz tal-LEI tagħhom, fejn ikun disponibbli.

1. L-informazzjoni sottomessa mill-entitajiet li jirrapportaw f’konformità ma’ dan ir-Regolament għandha tkun akkumpanjata mill-informazzjoni li ġejja:
   * + 1. id-data ta’ referenza tar-rapportar u l-perjodu ta’ referenza;
       2. il-munita tar-rapportar;
       3. l-istandard tal-kontabilità;
       4. il-LEI tal-istituzzjoni li tirrapporta;
       5. l-ambitu tal-konsolidazzjoni.

Artikolu 8   
Preżentazzjoni standardizzata tal-klassifikazzjonijiet tal-insolvenza

1. L-awtoritajiet ta’ riżoluzzjoni għandhom jikkompilaw l-informazzjoni dwar il-klassifikazzjoni tal-entrati fil-proċedimenti ta’ insolvenza nazzjonali tagħhom fil-format standardizzat speċifikat fl-Anness IV. Huma għandhom jaġġornaw dik l-informazzjoni meta jseħħu bidliet mingħajr dewmien żejjed.
2. L-awtoritajiet ta’ riżoluzzjoni għandhom jippubblikaw l-informazzjoni msemmija fil-paragrafu 1 sabiex jagħmluha disponibbli għall-istituzzjonijiet soġġetti għas-superviżjoni tagħhom.

*TITOLU II*   
*DIVULGAZZJONI PUBBLIKA MILL-ISTITUZZJONIJIET*

Artikolu 9   
Il-frekwenza tad-divulgazzjoni u d-dati tad-divulgazzjoni

1. Id-divulgazzjonijiet imsemmija fl-Artikolu 10(1) għandhom isiru fuq bażi trimestrali. Id-divulgazzjonijiet imsemmija fl-Artikolu 10(2) għandhom isiru fuq bażi ta’ kull sitt xhur.
2. Id-divulgazzjonijiet imsemmija fl-Artikoli 11(1) u 14(1) għandhom isiru fuq bażi ta’ kull sitt xhur. Id-divulgazzjonijiet imsemmija fl-Artikoli 11(2) u 14(2) għandhom isiru fuq bażi annwali.
3. Id-divulgazzjonijiet imsemmija fl-Artikolu 12(1) għandhom isiru fuq bażi trimestrali. Id-divulgazzjonijiet imsemmija fl-Artikolu 12(2) għandhom isiru fuq bażi ta’ kull sitt xhur.
4. Id-divulgazzjonijiet imsemmija fl-Artikolu 13(1) għandhom isiru fuq bażi ta’ kull sitt xhur. Id-divulgazzjonijiet imsemmija fl-Artikolu 13(2) għandhom isiru kull sena.
5. Id-divulgazzjonijiet imsemmija fl-Artikolu 15 għandhom isiru kif ġej:
   * + 1. fuq bażi ta’ kull sitt xhur meta l-entità li tiddivulga tkun istituzzjoni kbira;
       2. fuq bażi annwali meta l-entità li tiddivulga la tkun istituzzjoni kbira u lanqas istituzzjoni żgħira u mhux kumplessa.

6. Għall-finijiet ta’ divulgazzjoni pubblika, l-entitajiet li jiddivulgaw għandhom josservaw dan li ġej:

* + - 1. id-divulgazzjonijiet annwali għandhom jiġu ppubblikati fl-istess data bħad-data li fiha l-istituzzjonijiet jippubblikaw id-dikjarazzjonijiet finanzjarji tagħhom jew mill-aktar fis possibbli wara dik id-data;
      2. id-divulgazzjonijiet fuq bażi ta’ kull sitt xhur u trimestrali għandhom jiġu ppubblikati fl-istess data bħad-data li fiha l-istituzzjonijiet jippubblikaw ir-rapporti finanzjarji tagħhom għall-perjodu korrispondenti, fejn applikabbli, jew mill-aktar fis possibbli wara dik id-data;
      3. kwalunkwe dewmien bejn id-data tal-pubblikazzjoni tad-divulgazzjonijiet meħtieġa skont dan it-Titolu u r-rapporti finanzjarji rilevanti għandu jkun raġonevoli u, fi kwalunkwe każ, ma għandu jaqbeż l-ebda perjodu ta’ żmien stabbilit mill-awtoritajiet kompetenti skont l-Artikolu 106 tad-Direttiva 2013/36/UE tal-Parlament Ewropew u tal-Kunsill[[6]](#footnote-6).

Artikolu 10   
Divulgazzjoni tal-metriċi ewlenin dwar il-fondi proprji u l-obbligazzjonijiet eliġibbli u r-rekwiżiti għall-fondi proprji u l-obbligazzjonijiet eliġibbli mill-entitajiet ta’ riżoluzzjoni

1. L-entitajiet identifikati bħala entitajiet ta’ riżoluzzjoni li huma G-SII jew parti minn G-SII għandhom jagħmlu d-divulgazzjonijiet meħtieġa fil-punt (h) tal-Artikolu 447 tar-Regolament (UE) Nru 575/2013 u fil-punti (a) u (c) tal-Artikolu 45i(3) tad-Direttiva 2014/59/UE f’konformità mal-mudell EU KM2 tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.
2. L-entitajiet identifikati bħala entitajiet ta’ riżoluzzjoni li la huma G-SIIs u lanqas parti minn G-SII għandhom jagħmlu d-divulgazzjonijiet meħtieġa fil-punti (a) u (c) tal-Artikolu 45i(3) tad-Direttiva 2014/59/UE f’konformità mal-mudell EU KM2 tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.

Artikolu 11   
Divulgazzjoni tal-kompożizzjoni tal-fondi proprji u l-obbligazzjonijiet eliġibbli mill-entitajiet ta’ riżoluzzjoni

1. L-entitajiet identifikati bħala entitajiet ta’ riżoluzzjoni li huma G-SII jew parti minn G-SII għandhom jagħmlu d-divulgazzjonijiet meħtieġa f’konformità mal-punti (a), (c) u (d) tal-Artikolu 437a tar-Regolament (UE) Nru 575/2013 u d-divulgazzjoni dwar il-kompożizzjoni tal-fondi proprji u l-obbligazzjonijiet eliġibbli meħtieġa fil-punt (b) tal-Artikolu 45i(3) tad-Direttiva 2014/59/UE f’konformità mal-mudell EU TLAC1 tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.
2. L-entitajiet identifikati bħala entitajiet ta’ riżoluzzjoni li la huma G-SIIs u lanqas parti minn G-SII għandhom jagħmlu d-divulgazzjoni dwar il-kompożizzjoni tal-fondi proprji u l-obbligazzjonijiet eliġibbli meħtieġa f’konformità mal-punt (b) tal-Artikolu 45i(3) tad-Direttiva 2014/59/UE f’konformità mal-mudell EU TLAC1 tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.

Artikolu 12   
Divulgazzjoni tal-metriċi ewlenin u tal-kapaċità interna ta’ assorbiment tat-telf mill-entitajiet li huma stess mhumiex entitajiet ta’ riżoluzzjoni

1. L-entitajiet li huma sussidjarji materjali ta’ G-SIIs mhux tal-UE u li huma stess mhumiex entitajiet ta’ riżoluzzjoni għandhom jagħmlu d-divulgazzjonijiet li ġejjin f’konformità mal-mudell EU ILAC tal-Anness V ta' dan ir-Regolament u l-istruzzjonijiet rilevanti stabbiliti fl-Anness VI ta' dan ir-Regolament:
   * + 1. divulgazzjonijiet meħtieġa f’konformità mal-punti (a), (c) u (d) tal-Artikolu 437a tar-Regolament (UE) Nru 575/2013;
       2. divulgazzjonijiet meħtieġa f’konformità mal-punt (h) tal-Artikolu 447 tar-Regolament (UE) Nru 575/2013;
       3. divulgazzjonijiet meħtieġa f’konformità mal-punti (a) u (c) tal-Artikolu 45i(3) tad-Direttiva 2014/59/UE;
       4. divulgazzjonijiet rigward il-kompożizzjoni tal-fondi proprji u tal-obbligazzjonijiet eliġibbli meħtieġa f’konformità mal-punt (b) tal-Artikolu 45i(3) tad-Direttiva 2014/59/UE.

2. L-entitajiet għajr is-sussidjarji materjali ta’ G-SIIs mhux tal-UE li huma stess mhumiex entitajiet ta’ riżoluzzjoni għandhom jagħmlu d-divulgazzjonijiet li ġejjin f’konformità mal-mudell EU ILAC tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament:

* + - 1. divulgazzjonijiet meħtieġa f’konformità mal-punti (a) u (c) tal-Artikolu 45i(3) tad-Direttiva 2014/59/UE;
      2. divulgazzjonijiet rigward il-kompożizzjoni tal-fondi proprji u tal-obbligazzjonijiet eliġibbli meħtieġa f’konformità mal-punt (b) tal-Artikolu 45i(3) tad-Direttiva 2014/59/UE.

Artikolu 13   
Divulgazzjoni tal-klassifikazzjoni tal-kredituri minn entitajiet mhux ta’ riżoluzzjoni

1. L-entitajiet li huma sussidjarji materjali ta’ G-SIIs mhux tal-UE u li huma stess mhumiex entitajiet ta’ riżoluzzjoni għandhom jagħmlu d-divulgazzjonijiet dwar il-profil tal-maturità u l-klassifikazzjoni fil-proċedimenti ta’ insolvenza normali stabbiliti fil-punti (a) u (b) tal-Artikolu 437a tar-Regolament (UE) Nru 575/2013 u fil-punt (b) tal-Artikolu 45i(3) tad-Direttiva 2014/59/UE, f’konformità mal-mudell EU TLAC2a tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.
2. L-entitajiet għajr is-sussidjarji materjali ta’ G-SIIs mhux tal-UE li huma stess mhumiex entitajiet ta’ riżoluzzjoni għandhom jagħmlu d-divulgazzjonijiet dwar il-profil tal-maturità u l-klassifikazzjoni fil-proċedimenti normali ta’ insolvenza stabbiliti fil-punt (b) tal-Artikolu 45i(3) tad-Direttiva 2014/59/UE f’konformità mal-mudell EU TLAC2b tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.

L-entitajiet imsemmija fl-ewwel subparagrafu ta’ dan il-paragrafu jistgħu jagħżlu li jużaw il-mudell EU TLAC2a minflok EU TLAC2b biex jiddivulgaw informazzjoni dwar il-profil tal-maturità u l-klassifikazzjoni fil-proċedimenti normali ta’ insolvenza meħtieġa f’konformità mal-punt (b) tal-Artikolu 45i(3) tad-Direttiva 2014/59/UE.

L-Artikolu 14  
Divulgazzjoni tal-klassifikazzjoni tal-kredituri mill-entitajiet ta’ riżoluzzjoni

1. L-entitajiet identifikati bħala entitajiet ta’ riżoluzzjoni li huma G-SIIs jew parti minn G-SII għandhom jagħmlu d-divulgazzjonijiet dwar il-profil tal-maturità u l-klassifikazzjoni fil-proċedimenti normali ta’ insolvenza stabbiliti fil-punti (a) u (b) tal-Artikolu 437a tar-Regolament (UE) Nru 575/2013 u l-punt (b) tal-Artikolu 45i(3) tad-Direttiva 2014/59/UE, f’konformità mal-mudell EU TLAC3a tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.
2. L-entitajiet identifikati bħala entitajiet ta’ riżoluzzjoni li la huma G-SIIs u lanqas parti minn G-SII għandhom jagħmlu d-divulgazzjonijiet dwar il-profil tal-maturità u l-klassifikazzjoni fil-proċedimenti normali ta’ insolvenza stabbiliti fil-punt (b) tal-Artikolu 45i(3) tad-Direttiva 2014/59/UE, f’konformità mal-mudell EU TLAC3b tal-Anness V ta’ dan ir-Regolament u l-istruzzjonijiet rilevanti stabbiliti fl-Anness VI ta’ dan ir-Regolament.

L-entitajiet imsemmija fl-ewwel subparagrafu ta’ dan il-paragrafu jistgħu jagħżlu li jużaw il-mudell EU TLAC3a minflok EU TLAC3b biex jiddivulgaw informazzjoni dwar il-profil tal-maturità u l-klassifikazzjoni fil-proċedimenti normali ta’ insolvenza meħtieġa f’konformità mal-punt (b) tal-Artikolu 45i(3) tad-Direttiva 2014/59/UE.

Artikolu 15   
Divulgazzjoni tal-karatteristiċi ewlenin tal-fondi proprji u l-istrumenti eliġibbli

L-entitajiet identifikati bħala entitajiet ta’ riżoluzzjoni li huma G-SIIs jew parti minn G-SII u entitajiet li huma sussidjarji materjali ta’ G-SIIs mhux tal-UE u li mhumiex huma stess entitajiet ta’ riżoluzzjoni għandhom jagħmlu d-divulgazzjonijiet stabbiliti fil-punt (a) tal-Artikolu 437a tar-Regolament (UE) Nru 575/2013, f’konformità mal-att ta’ implimentazzjoni msemmi fl-Artikolu 434a ta’ dak ir-Regolament.

Artikolu 16   
Regoli ġenerali dwar id-divulgazzjoni

1. Meta l-entitajiet li jiddivulgaw jistgħu jħallu barra waħda jew aktar mid-divulgazzjonijiet f’konformità mal-Artikolu 432 tar-Regolament (UE) Nru 575/2013, ir-ringieli jew il-kolonni rilevanti tal-mudelli jew tat-tabelli stipulati f’dan ir-Regolament jistgħu jitħallew vojta u n-numerazzjoni tar-ringieli jew tal-kolonni sussegwenti ma għandhiex tinbidel.
2. L-entitajiet li jiddivulgaw għandhom jinnotaw b’mod ċar fil-mudell jew fit-tabella rilevanti r-ringieli jew il-kolonni vojta u r-raġuni għall-ommissjoni tad-divulgazzjoni rilevanti.
3. In-narrattiva kwalitattiva u kwalunkwe informazzjoni supplimentari meħtieġa oħra li takkumpanja d-divulgazzjonijiet kwantitattivi f’konformità mal-Artikolu 431 tar-Regolament (UE) Nru 575/2013 għandhom ikunu adegwatament ċari u komprensivi, u jippermettu lill-utenti tal-informazzjoni jifhmu d-divulgazzjonijiet kwantitattivi u għandhom jitqiegħdu ħdejn il-mudelli li huma jiddeskrivu.
4. L-entitajiet li jiddivulgaw għandhom josservaw dan li ġej fir-rigward tad-divulgazzjoni tal-valuri numeriċi:
   * + 1. id-*data* monetarja kwantitattiva għandha tiġi divulgata bl-użu ta’ preċiżjoni minima ekwivalenti għal miljuni ta’ unitajiet.
       2. id-*data* kwantitattiva divulgata bħala “Persentaġġ” għandha tiġi espressa bħala għal kull unità bi preċiżjoni minima ekwivalenti għal erba’ pożizzjonijiet deċimali.
5. L-entitajiet li jiddivulgaw għandhom jakkumpanjaw l-informazzjoni divulgata b’dawn li ġejjin:
   * + 1. id-data ta’ referenza tad-divulgazzjoni u l-perjodu ta’ referenza;
       2. il-munita tad-divulgazzjoni;
       3. l-isem u, fejn rilevanti, l-Identifikatur ta’ Entità Ġuridika (LEI) tal-entità li tiddivulga;
       4. fejn rilevanti, l-istandard tal-kontabilità; u
       5. fejn rilevanti, il-kamp ta’ applikazzjoni tal-konsolidazzjoni.

*TITOLU III*   
*DISPOŻIZZJONIJIET FINALI*

Artikolu 17   
Dħul fis-seħħ u applikazzjoni

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’*Il-Ġurnal Uffiċjali tal-Unjoni Ewropea*.

It-Titolu I għandu japplika mit-28 ta’ Ġunju 2021.

It-Titolu II għandu japplika minn *[jekk jogħġbok daħħal id-data tad-dħul fis-seħħ ta’ dan ir-Regolament]* fir-rigward tad-divulgazzjonijiet f’konformità mal-Artikolu 437a u mal-punt (h) tal-Artikolu 447 tar-Regolament (UE) Nru 575/2013, u mid-data tal-applikazzjoni tar-rekwiżiti tad-divulgazzjoni f’konformità mat-tielet subparagrafu tal-Artikolu 3(1) tad-Direttiva (UE) 2019/879, fir-rigward tad-divulgazzjonijiet f’konformità mal-Artikolu 45i(3) tad-Direttiva 2014/59/UE.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell,

Għall-Kummissjoni

Il-President   
 Ursula VON DER LEYEN

1. ĠU L 176, 27.6.2013, p. 1. [↑](#footnote-ref-1)
2. ĠU L 173, 12.6.2014, p. 190. [↑](#footnote-ref-2)
3. Ir-Regolament (UE) 2019/876 tal-Parlament Ewropew u tal-Kunsill tal-20 ta’ Mejju 2019 li jemenda r-Regolament (UE) Nru 575/2013 dwar il-proporzjon ta’ lieva finanzjarja, il-proporzjon ta’ finanzjament stabbli nett, rekwiżiti għall-fondi proprji u obbligazzjonijiet eliġibbli, riskju ta’ kreditu tal-kontroparti, riskju tas-suq, skoperturi għal kontropartijiet ċentrali, skoperturi għal impriżi ta’ investiment kollettiv, skoperturi kbar, rekwiżiti ta’ rapportar u divulgazzjoni, u r-Regolament (UE) Nru 648/2012 (ĠU L 150, 7.6. 2019, p. 1). [↑](#footnote-ref-3)
4. Id-Direttiva (UE) 2019/879 tal-Parlament Ewropew u tal-Kunsill tal-20 ta’ Mejju 2019 li temenda d-Direttiva 2014/59/UE fir-rigward tal-kapaċità ta’ assorbiment tat-telf u ta’ rikapitalizzazzjoni ta’ istituzzjonijiet tal-kreditu u ditti tal-investiment u d-Direttiva 98/26/KE (ĠU L 150, 7.6.2019, p. 296). [↑](#footnote-ref-4)
5. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12). [↑](#footnote-ref-5)
6. Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338). [↑](#footnote-ref-6)