IARSCRÍBHINN VI

Treoracha maidir le teimpléid nochta

1. Treoracha ginearálta: Struchtúr agus coinbhinsiúin

1.1 Struchtúr

1. Tá trí ghrúpa teimpléid sa chreat seo le haghaidh nochtadh faisnéise maidir le MREL agus TLAC:
   1. MREL agus TLAC atá ag na grúpaí réitigh agus na heintitis réitigh;
   2. MREL agus TLAC atá ag na heintitis neamh-réitigh agus ag fochuideachtaí ábhartha na n‑institiúidí domhanda a bhfuil tábhacht shistéamach leo neamh-AE (G-SIInna);
   3. rangú creidiúnaithe eintiteas réitigh;
2. I gcás gach teimpléid tá tagairtí dlí curtha ar fáil. Áirítear san Iarscríbhinn seo tuilleadh faisnéise mionsonraithe faoi ghnéithe níos ginearálta den tuairisciú ar gach tacar teimpléad agus treoracha maidir le suíomhanna sonracha.

1.2 Giorrúcháin

1. Tá feidhm ag na giorrúcháin seo a leanas chun críocha na nIarscríbhinní a ghabhann leis an Rialachán seo:
2. le ‘MREL’ tagraítear don íoscheanglas maidir le cistí dílse agus dliteanais incháilithe de bhun Airteagal 45 de Threoir 2014/59/AE;
3. le ‘TLAC’ tagraítear do na ceanglais maidir le cistí dílse agus dliteanais incháilithe le haghaidh G-SIInna de bhun Airteagal 92a de Rialachán (AE) Uimh. 575/2013;
4. le ‘TLAC inmheánach’ tagraítear don cheanglas maidir le cistí dílse agus dliteanais incháilithe le haghaidh G-SIInna neamh-AE de bhun Airteagal 92b de Rialachán (AE) Uimh. 575/2013;
5. le ‘MREL inmheánach’ tagraítear do MREL a chuirtear i bhfeidhm ar eintitis nach eintitis réitigh iad de bhun Airteagal 45f de Threoir 2014/59/AE.

2. EU KM2: Príomh-mhéadrachtaí – MREL agus, i gcás inarb infheidhme, Ceanglas G-SII maidir le cistí dílse agus dliteanais incháilithe

1. Míneoidh eintitis san insint a ghabhann leis an teimpléad aon difríocht ábhartha idir na méideanna cistí dílse a nochtadh agus méid IFRS 9 lánluchtaithe ar leibhéal an ghrúpa réitigh. Míneoidh siad chomh maith aon difríocht ábhartha idir méid IFRS 9 lánluchtaithe ar leibhéal an ghrúpa réitigh i gcomparáid le méid IFRS 9 lánluchtaithe ar leibhéal an ghrúpa stuamachta.

|  |  |
| --- | --- |
| **Colúin** | **Tagairtí dlíthiúla agus treoracha** |
| a | Sa cholún seo nochtfaidh eintitis an fhaisnéis ábhartha maidir le MREL i gcomhréir le hAirteagail 45 agus 45e de Threoir 2014/59/AE.  Nochtfaidh eintitis an luach ag deireadh na tréimhse nochta. |
| b go f | Eintitis ar G-SIInna iad atá faoi réir cheanglas TLAC de bhun Airteagal 92a de Rialachán (AE) Uimh. 575/2013, nochtfaidh siad an fhaisnéis ábhartha faoin gceanglas sin sna colúin seo.  Tréimhsí ráithiúla is ea tréimhsí nochta T, t‑1, t‑2, t‑3 agus t‑4. Nochtfaidh eintitis na dátaí a chomhfhreagraíonn do na tréimhsí nochta. I gcás eintitis a nochtfaidh an fhaisnéis sin ar bhonn ráithiúil, soláthróidh siad sonraí le haghaidh thréimhsí T, t‑1, t‑2, t‑3 agus t‑4; i gcás eintitis a nochtfaidh an fhaisnéis sin ar bhonn leathbhliantúil, soláthróidh siad sonraí le haghaidh thréimhsí T, t‑2 agus t‑4; agus i gcás eintitis a nochtfaidh an fhaisnéis sin ar bhonn bliantúil, soláthróidh siad sonraí le haghaidh thréimhsí T agus t‑4 |

|  |  |
| --- | --- |
| **Rónna** | **Tagairtí dlíthiúla agus treoracha** |
| 1 | **Cistí dílse agus dliteanais incháilithe**  Cothrom leis na luachanna a nochtadh i dteimpléad nochta EU TLAC1, ró 22. |
| EU-1a | **Cistí dílse agus dliteanais incháilithe – Ar díobh sin cistí dílse agus dliteanais fho-ordaithe**  Cothrom leis an luach a nochtadh i dteimpléad nochta EU TLAC1, ró EU-22a.  Cistí dílse, dliteanais incháilithe a áirítear i méid na gcistí dílse agus na ndliteanas incháilithe de bhun Airteagal 45b de Threoir 2014/59/AE ar ionstraimí incháilithe fo-ordaithe iad mar a shainmhínítear i bpointe (71b) d’Airteagal 2(1) den Treoir sin agus dliteanais a áirítear i méid na gcistí dílse agus na ndliteanas incháilithe de bhun Airteagal 45b(3) de Threoir 2014/59/AE. I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE. |
| 2 | **Méid iomlán na risíochta ar phriacal (TREA) atá ag an ngrúpa réitigh**  Cothrom leis an luach a nochtadh i dteimpléad nochta EU TLAC1, ró 23.  Pointe (a) d’Airteagal 45(2) de Threoir 2014/59/AE, Airteagal 92(3) de Rialachán (AE) Uimh. 575/2013. |
| 3 | **Cistí dílse agus dliteanais incháilithe mar chéatadán de TREA**  Cothrom leis na luachanna a nochtadh i dteimpléad nochta EU TLAC1, ró 25.  Chun críoch an ró seo, sloinnfear méid na gcistí dílse agus na ndliteanas incháilithe a nochtfar i ró 1 mar chéatadán de mhéid iomlán na risíochta ar phriacal arna ríomh i gcomhréir le hAirteagal 92(3) de Rialachán (AE) Uimh. 575/2013. |
| EU-3a | **Cistí dílse agus dliteanais incháilithe mar chéatadán de TREA – Ar díobh sin cistí dílse agus dliteanais fho-ordaithe**  Cothrom leis an luach a nochtadh i dteimpléad nochta EU TLAC1, ró EU-25a.  Chun críoch an ró seo, sloinnfear méid na gcistí dílse agus na ndliteanas incháilithe fo-ordaithe a léirítear i ró EU-1a mar chéatadán de mhéid iomlán na risíochta ar phriacal arna ríomh i gcomhréir le hAirteagal 92(3) de Rialachán (AE) Uimh. 575/2013. |
| 4 | **Tomhas na risíochta iomláine (TEM) atá ag an ngrúpa réitigh**  Cothrom leis an luach a nochtadh i dteimpléad nochta EU TLAC1, ró 24.  Pointe (b) d’Airteagal 45(2) de Threoir 2014/59/AE, Airteagal 429(4) agus Airteagal 429a de Rialachán (AE) Uimh. 575/2013. |
| 5 | **Cistí dílse agus dliteanais incháilithe mar chéatadán de TEM**  Cothrom leis an luach a nochtadh i dteimpléad nochta EU TLAC1, ró 26.  Chun críoch an ró seo, sloinnfear méid na gcistí dílse agus na ndliteanas incháilithe a léirítear i ró 1 mar chéatadán de thomhas na risíochta iomláine arna ríomh i gcomhréir le hAirteagal 429(4) agus Airteagal 429a de Rialachán (AE) Uimh. 575/2013. |
| EU-5a | **Cistí dílse agus dliteanais incháilithe mar chéatadán de TEM – Ar díobh sin cistí dílse agus dliteanais fho-ordaithe**  Cothrom leis an luach a nochtadh i dteimpléad nochta EU TLAC1, ró EU-26a.  Chun críoch an ró seo, sloinnfear méid na gcistí dílse agus na ndliteanas incháilithe fo-ordaithe a léirítear i ró EU-1a mar chéatadán de thomhas na risíochta iomláine arna ríomh i gcomhréir le hAirteagal 429(4) agus Airteagal 429a de Rialachán (AE) Uimh. 575/2013 |
| 6a | **An bhfuil feidhm ag an díolúine fo-ordúcháin in Airteagal 72b(4) de Rialachán (AE) Uimh. 575/2013? (díolúine 5 %)**  Ní nochtfaidh ach eintitis atá faoi réir an cheanglais maidir le cistí dílse agus dliteanais incháilithe le haghaidh G-SIInna faisnéis sa ró seo.  Má cheadaíonn an t‑údarás réitigh dliteanais a cháiliú mar ionstraimí dliteanas incháilithe i gcomhréir le hAirteagal 72b(4) de Rialachán (AE) Uimh 575/2013, léireoidh an t‑eintiteas tuairiscithe ‘tá’.  Mura gceadóidh an t‑údarás réitigh dliteanais a bheith incháilithe mar ionstraimí dliteanas incháilithe i gcomhréir le hAirteagal 72b(4) de Rialachán (AE) Uimh. 575/2013, léireoidh an grúpa réitigh nó an t‑eintiteas réitigh ‘níl’.  Ós rud é go bhfuil díolúintí in Airteagal 72b(3) agus (4) de Rialachán (AE) Uimh. 575/2013 comheisiatach, fágfar an ró sin folamh má tá ró 6b líonta isteach ag an eintiteas tuairiscithe. |
| 6b | **Méid comhiomlán na n‑ionstraimí dliteanas incháilithe neamh-fho-ordaithe a cheadaítear má chuirtear an lánrogha fo-ordúcháin i bhfeidhm i gcomhréir le hAirteagal 72b(3) de Rialachán (AE) Uimh. 575/2013 (díolúine 3,5 % ar a mhéad)**  Ní nochtfaidh ach eintitis atá faoi réir an cheanglais maidir le cistí dílse agus dliteanais incháilithe le haghaidh G-SIInna faisnéis sa ró seo.  Méid comhiomlán na n‑ionstraimí dliteanas incháilithe neamh-fho-ordaithe a cheadaigh an t‑údarás réitigh iad a cháiliú mar ionstraimí dliteanas incháilithe chun críoch TLAC de bhun Airteagal 72b(3) de Rialachán (AE) Uimh. 575/2013.  Ós rud é go bhfuil díolúintí in Airteagal 72b(3) agus (4) de Rialachán (AE) Uimh. 575/2013 comheisiatach, fágfar an ró sin folamh má léiríonn an t‑eintiteas ‘tá’ i ró 6a. |
| 6c | **Má tá feidhm ag díolúine fo-ordúcháin a bhfuil uasteorainn curtha léi i gcomhréir le hAirteagal 72b(3) de Rialachán (AE) Uimh. 575/2013, méid an chistithe a eisíodh atá rangaithe *pari passu* le dliteanais eisiata agus a aithnítear faoi ró 1, arna roinnt le cistiú a eisíodh atá rangaithe *paru passu* le dliteanais eisiata agus a d’aithneofaí faoi ró 1 mura gcuirfí aon uasteorainn i bhfeidhm (%)**  Ní nochtfaidh eintitis an ró seo ach amháin faoi réir cheanglas G-SII maidir le cistí dílse agus dliteanais incháilithe.  Leis an ró seo, cuirtear in iúl d’úinéirí fiachais shinsearaigh a d’eisigh an t‑eintiteas réitigh céatadán an fhiachais shinsearaigh neamheisiata a measadh a bheith incháilithe ionas go mbeidh siad in ann an córas asbhaintí a leagtar amach in Airteagal 72e de Rialachán (AE) Uimh. 575/2013 a chur i bhfeidhm i gcás inarb infheidhme.  I gcás ina mbeidh feidhm ag díolúine fo-ordúcháin a bhfuil uasteorainn curtha léi faoi Airteagal 72b(3) de Rialachán (AE) Uimh. 575/2013, tuairisceoidh eintitis an méid seo a leanas:  (a) méid an chistithe a eisíodh atá rangaithe *pari passu* le dliteanais eisiata dá dtagraítear in Airteagal 72a(2) de Rialachán (AE) Uimh. 575/2013 agus atá ar áireamh sa mhéid a léirítear i ró 1;  (b) arna roinnt ar an méid cistiúcháin a eisíodh atá rangaithe *pari passu* le dliteanais eisiata dá dtagraítear in Airteagal 72a(2) de Rialachán (AE) Uimh. 575/2013 agus a d’aithneofaí faoi ró 1 mura gcuirfí aon uasteorainn i bhfeidhm. |
|  | **An t‑íoscheanglas maidir le cistí dílse agus dliteanais incháilithe (MREL)** |
| EU-7 | **MREL arna shloinneadh mar chéatadán de TREA**  Íoscheanglas an eintitis maidir le cistí dílse agus dliteanais incháilithe a chinn an t‑údarás réitigh i gcomhréir le hAirteagal 45e de Threoir 2014/59/AE, arna shloinneadh mar chéatadán de mhéid iomlán na risíochta ar phriacal arna ríomh i gcomhréir le hAirteagal 92(3) de Rialachán (AE) Uimh. 575/2013. |
| EU-8 | **MREL arna shloinneadh mar chéatadán de TREA – Atá le comhlíonadh le cistí dílse nó le dliteanais fho-ordaithe**  I gcás inarb infheidhme, an chuid de MREL a d’éiligh an t‑údarás réitigh, de bhun mhíreanna (4) go (8) d’Airteagal 45b de Threoir 2014/59/AE, í a chomhlíonadh trí chistí dílse, ionstraimí incháilithe fo-ordaithe nó dliteanais dá dtagraítear i mír 3 den Airteagal sin a úsáid, arna sloinneadh mar chéatadán de mhéid iomlán na risíochta ar phriacal arna ríomh i gcomhréir le hAirteagal 92(3) de Rialachán (AE) Uimh. 575/2013. |
| EU-9 | **MREL arna shloinneadh mar chéatadán de TEM**  Íoscheanglas an eintitis tuairiscithe maidir le cistí dílse agus dliteanais incháilithe a chinn an t‑údarás réitigh i gcomhréir le hAirteagal 45e de Threoir 2014/59/AE, arna shloinneadh mar chéatadán de thomhas na risíochta iomláine arna ríomh i gcomhréir le hAirteagal 429(4) agus Airteagal 429a de Rialachán (AE) Uimh. 575/2013. |
| EU-10 | **MREL arna shloinneadh mar chéatadán de TEM – Atá le comhlíonadh le cistí dílse nó le dliteanais fho-ordaithe**  I gcás inarb infheidhme, an chuid de MREL a d’éiligh an t‑údarás réitigh, de bhun mhíreanna (4) go (8) d’Airteagal 45b de Threoir 2014/59/AE, í a chomhlíonadh trí chistí dílse, ionstraimí incháilithe fo-ordaithe nó dliteanais dá dtagraítear i mír 3 den Airteagal sin a úsáid, arna sloinneadh mar chéatadán de thomhas na risíochta iomláine arna ríomh i gcomhréir le hAirteagal 429(4) agus Airteagal 429a de Rialachán (AE) Uimh. 575/2013. |

3. EU TLAC 1: Comhdhéanamh – MREL agus, i gcás inarb infheidhme, ceanglas G-SII maidir le cistí dílse agus dliteanais incháilithe

1. Ní áireofar leis an suíomh cistí dílse agus dliteanais incháilithe a bhaineann leis an ngrúpa réitigh ach ionstraimí caipitil agus dliteanais incháilithe a d’eisigh an t‑eintiteas réitigh agus, i gcás ina gcomhlíontar Airteagal 45b (3) de Threoir 2014/59/AE nó Airteagal 88a de Rialachán (AE) Uimh. 575/2013, de réir mar is infheidhme, a d’eisigh fochuideachtaí an eintitis réitigh, agus eintitis lasmuigh den ghrúpa réitigh á n‑eisiamh. Ar an gcaoi chéanna, tá suíomh na gcistí dílse agus na ndliteanas incháilithe bunaithe ar mhéid iomlán na risíochta ar phriacal (coigeartaithe mar a cheadaítear faoi Airteagal 45h(2) de Threoir 2014/59/AE) agus ar thomhas na risíochta iomláine arna ríomh ar leibhéal an ghrúpa réitigh.
2. Maidir leis na coigeartuithe rialála, nochtfaidh eintitis asbhaintí as cistí dílse agus dliteanais incháilithe mar uimhreacha diúltacha agus nochtfaidh siad breiseanna ar chistí dílse agus ar dhliteanais incháilithe mar uimhreacha deimhneacha.

|  |  |
| --- | --- |
| **Colúin** | **Tagairtí dlíthiúla agus treoracha** |
| a | Sa cholún seo nochtfaidh eintitis an fhaisnéis ábhartha maidir le MREL de bhun Airteagail 45 agus 45e de Threoir 2014/59/AE. |
| b | Eintitis ar G-SIInna iad atá faoi réir cheanglas TLAC de bhun Airteagal 92a de Rialachán (AE) Uimh. 575/2013, nochtfaidh siad an fhaisnéis ábhartha faoin gceanglas sin sa cholún seo. |
| c | Ní líonfaidh ach eintitis atá faoi réir cheanglas TLAC an colún seo isteach.  Léireoidh an colún seo an difríocht idir méideanna is infheidhme i gcomhthéacs cheanglas Airteagal 45 de Threoir 2014/59/AE agus na méideanna is infheidhme i gcomhthéacs cheanglas Airteagal 92a de Rialachán (AE) Uimh. 575/2013. |

|  |  |
| --- | --- |
| **Ró** | **Tagairtí dlíthiúla agus treoracha** |
| 1 | **Caipiteal Ghnáthchothromas Leibhéal 1 (CET1)**  Caipiteal CET1 an ghrúpa réitigh arna ríomh i gcomhréir le hAirteagal 50 de Rialachán (AE) Uimh. 575/2013. |
| 2 | **Caipiteal Breise Leibhéal 1 (AT1)**  Caipiteal AT1 an ghrúpa réitigh arna ríomh i gcomhréir le hAirteagal 61 de Rialachán (AE) Uimh. 575/2013.  I gcás MREL, ní áireofar ionstraimí faoi rialú dlí tríú tír sa ró seo ach amháin má chomhlíonann siad ceanglais Airteagal 55 de Threoir 2014/59/AE. |
| 6 | **Caipiteal Leibhéal 2 (T2)**  Caipiteal Leibhéal 2 an ghrúpa réitigh arna ríomh i gcomhréir le hAirteagal 71 de Rialachán (AE) Uimh. 575/2013.  I gcás MREL, ní áireofar ionstraimí faoi rialú dlí tríú tír sa ró seo ach amháin má chomhlíonann siad ceanglais Airteagal 55 de Threoir 2014/59/AE. |
| 11 | **Cistí dílse chun críoch Airteagal 92a de Rialachán (AE) Uimh. 575/2013 agus Airteagal 45 de Threoir 2014/59/AE**  Cistí dílse chun críoch Airteagal 92a de Rialachán (AE) Uimh. 575/2013 agus Airteagal 45 de Threoir 2014/59/AE, atá le ríomh mar ró 1 móide ró 2 móide ró 6. |
| 12 | **Ionstraimí dliteanas incháilithe a d’eisigh an t‑eintiteas réitigh go díreach atá fo-ordaithe i leith dliteanais eisiata (nach bhfuil marthanaithe)**  *MREL*  Dliteanais incháilithe a áirítear i méid na gcistí dílse agus na ndliteanas incháilithe de bhun Airteagal 45b de Threoir 2014/59/AE atá ina n‑ionstraimí incháilithe fo-ordaithe mar a shainmhínítear i bpointe (71b) d’Airteagal 2(1) de Threoir 2014/59/AE agus arna n‑eisiúint go díreach ag an eintiteas réitigh.  I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  *TLAC*  Dliteanais incháilithe a chomhlíonann na ceanglais uile a leagtar amach in Airteagail 72a go 72d de Rialachán (AE) Uimh. 575/2013, cé is moite de dhliteanais a cheadaítear a gcáiliú mar ionstraimí dliteanas incháilithe de bhun Airteagal 72b(3) nó (4) den Rialachán sin**,** agus arna n‑eisiúint go díreach ag eintiteas réitigh**.**  Ní áireofar sa ró seo an chuid amúchta d’ionstraimí Leibhéal 2 i gcás inar mó an aibíocht iarmhair ná bliain amháin (pointe (b) d’Airteagal 72a(1) de Rialachán (AE) Uimh. 575/2013) ná na dliteanais incháilithe arna marthanú faoi Airteagal 494b de Rialachán (AE) Uimh. 575/2013. |
| EU-12a | **Ionstraimí dliteanas incháilithe a d’eisigh eintitis eile laistigh den ghrúpa réitigh atá fo-ordaithe i leith dliteanais eisiata (nach bhfuil marthanaithe)**  *MREL*  Dliteanais incháilithe a áirítear i méid na gcistí dílse agus dliteanas incháilithe de bhun Airteagal 45b de Threoir 2014/59/AE a d’eisigh fo-chuideachtaí agus a áirítear in MREL i gcomhréir le hAirteagal 45b(3) den Treoir sin.  I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  *TLAC*  Dliteanais incháilithe a chomhlíonann na ceanglais uile a leagtar amach in Airteagail 72a go 72d de Rialachán (AE) Uimh. 575/2013, cé is moite de dhliteanais a cheadaítear a gcáiliú mar ionstraimí dliteanas incháilithe de bhun Airteagal 72b(3) nó (4) den Rialachán sin, a eisíonn fochuideachtaí agus atá incháilithe lena gcur in ionstraimí dliteanas comhdhlúite incháilithe de chuid eintitis de bhun Airteagal 88a de Rialachán (AE) Uimh. 575/2013.  Ní áireofar sa ró seo an chuid amúchta d’ionstraimí Leibhéal 2 i gcás inar mó an aibíocht iarmhair ná bliain amháin (pointe (b) d’Airteagal 72a(1) de Rialachán (AE) Uimh. 575/2013) ná na dliteanais incháilithe arna marthanú faoi Airteagal 494b de Rialachán (AE) Uimh. 575/2013. |
| EU-12b | **Ionstraimí dliteanas incháilithe atá fo-ordaithe i leith dliteanais eisiata a eisíodh roimh an 27 Meitheamh 2019 (atá fo-ordaithe, marthanaithe)**  *MREL*  Dliteanais incháilithe a chomhlíonann na coinníollacha seo a leanas:   * eisíodh iad roimh an 27 Meitheamh 2019; * is ionstraimí incháilithe fo-ordaithe iad mar a shainmhínítear i bpointe (71b) d’Airteagal 2(1) de Threoir 2014/59/AE; * áirítear iad i gcistí dílse agus i ndliteanais incháilithe de thoradh Airteagal 494b(3) de Rialachán (AE) Uimh. 575/2013.   I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  *TLAC*  Dliteanais a chomhlíonann na coinníollacha seo a leanas:   * eisíodh iad roimh an 27 Meitheamh 2019; * comhlíonann siad pointe (d) d’Airteagal 72b(2) de Rialachán (AE) Uimh. 575/2013; * cáilíonn siad mar dhliteanais incháilithe de thoradh marthanú a leagtar amach in Airteagal 494b(3) de Rialachán (AE) Uimh. 575/2013. |
| EU-12c | **Ionstraimí Leibhéal 2 ina bhfuil aibíocht iarmhair bliana amháin ar a laghad, a mhéid nach gcáilíonn siad mar ítimí Leibhéal 2**  Cuid amúchta d’ionstraimí Leibhéal 2 i gcás inar mó an aibíocht iarmhair ná bliain amháin (pointe (b) d’Airteagal 72a(1) de Rialachán (AE) Uimh. 575/2013).  Ní léireofar sa ró seo ach an méid nach n‑aithnítear i gcistí dílse, ach a chomhlíonann na critéir incháilitheachta uile a leagtar síos in Airteagal 72b de Rialachán (AE) Uimh. 575/2013.  I gcás MREL, ní áireofar ionstraimí faoi rialú dlí tríú tír sa ró seo ach amháin má chomhlíonann siad ceanglais Airteagal 55 de Threoir 2014/59/AE. |
| 13 | **Dliteanais incháilithe nach bhfuil fo-ordaithe i leith dliteanais eisiata (nach bhfuil marthanaithe, sula gcuirtear an uasteorainn i bhfeidhm)**  *MREL*  Dliteanais a chomhlíonann na coinníollacha a leagtar amach in Airteagal 45b de Threoir 2014/59/AE agus nach bhfuil go hiomlán fo-ordaithe i leith éilimh a thagann as dliteanais eisiata dá dtagraítear in Airteagal 72a(2) de Rialachán (AE) Uimh. 575/2013.  I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  *TLAC*  Dliteanais incháilithe a chomhlíonann na ceanglais a leagtar amach in Airteagail 72a go 72d de Rialachán (AE) Uimh. 575/2013, seachas pointe (d) d’Airteagal 72b(2) den Rialachán sin, agus a d’fhéadfadh a cháiliú mar ionstraimí dliteanas incháilithe de bhun Airteagal 72b(3) den Rialachán sin a cheadú nó a cheadaítear a gcáiliú mar ionstraimí dliteanas incháilithe de bhun Airteagal 72b (4) den Rialachán sin.  I gcás ina bhfuil feidhm ag Airteagal 72b(3) de Rialachán (AE) Uimh. 575/2013 nó Airteagal 494(2) de Rialachán (AE) Uimh. 575/2013, nochtfar an méid iomlán sa ró seo gan feidhm a bheith ag na huasteorainneacha 3,5 % agus 2,5 % faoi seach.  Ní áireofar sa ró seo aon mhéid is féidir a aithint ar bhonn idirthréimhseach i gcomhréir le hAirteagal 494b(3) de Rialachán (AE) Uimh. 575/2013. |
| EU-13a | **Dliteanais incháilithe nach bhfuil fo-ordaithe i leith dliteanais eisiata a eisíodh roimh an 27 Meitheamh 2019 (sula gcuirtear an uasteorainn i bhfeidhm)**  *MREL*  Dliteanais incháilithe a chomhlíonann na coinníollacha seo a leanas:   * eisíodh iad roimh an 27 Meitheamh 2019; * comhlíonann siad na coinníollacha a leagtar amach in Airteagal 45b de Threoir 2014/59/AE agus níl siad go hiomlán fo-ordaithe i leith éilimh a thagann as dliteanais eisiata dá dtagraítear in Airteagal 72a(2) de Rialachán (AE) Uimh. 575/2013; * cáilíonn siad mar dhliteanais incháilithe de thoradh marthanú a leagtar amach in Airteagal 494b(3) de Rialachán (AE) Uimh. 575/2013.   I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  *TLAC*  Dliteanais incháilithe a chomhlíonann na coinníollacha seo a leanas:   * eisíodh iad roimh an 27 Meitheamh 2019; * comhlíonann siad na ceanglais a leagtar amach in Airteagail 72a go 72d de Rialachán (AE) Uimh. 575/2013, seachas pointe (d) d’Airteagal 72b(2) den Rialachán sin, agus d’fhéadfadh a cháiliú mar ionstraimí dliteanas incháilithe de bhun Airteagal 72b(3) den Rialachán sin a cheadú nó a cheadaítear a gcáiliú mar ionstraimí dliteanas incháilithe de bhun Airteagal 72b(4) de Rialachán (AE) Uimh. 575/2013; * cáilíonn siad mar dhliteanais incháilithe de thoradh marthanú a leagtar amach in Airteagal 494b(3) de Rialachán (AE) Uimh. 575/2013.   I gcás ina bhfuil feidhm ag Airteagal 72b(3) de Rialachán (AE) Uimh. 575/2013 nó Airteagal 494(2) de Rialachán (AE) Uimh. 575/2013, nochtfar an méid iomlán sa ró seo gan feidhm a bheith ag na huasteorainneacha 3,5 % agus 2,5 % faoi seach. |
| 14 | **Méid na n‑ionstraimí neamh-fho-ordaithe atá incháilithe, i gcás inarb infheidhme tar éis chur i bhfeidhm Airteagal 72b(3) de Rialachán (AE) Uimh. 575/2013**  *MREL*  Beidh an ró seo cothrom le ró 13 móide ró EU-13a.  *TLAC*  I gcás ina bhfuil feidhm ag Airteagal 72b(3) de Rialachán (AE) Uimh. 575/2013, léirítear sa ró seo suim na méideanna a nochtar i rónna 13 agus 13a thuas tar éis Airteagal 72b(3) agus Airteagal 494(2) faoi seach den Rialachán sin a chur i bhfeidhm.  I gcás nach gcuirfear Airteagal 72b(3) de Rialachán (AE) Uimh. 575/2013 i bhfeidhm, ach go mbaineann an t‑eintiteas leas as cur i bhfeidhm Airteagal 72b(4) de Rialachán (AE) Uimh. 575/2013, beidh an ró seo cothrom le ró 13 móide ró EU-13a. |
| 17 | **Ítimí dliteanas incháilithe roimh choigeartuithe**  Ítimí dliteanas incháilithe roimh choigeartuithe. Le ríomh mar ró 12 móide ró EU-12a móide ró EU-12b móide ró EU-12c móide ró 14. |
| EU-17a | **Ítimí dliteanas incháilithe roimh choigeartuithe – Ar díobh sin ítimí dliteanas fo-ordaithe**  *MREL*  Dliteanais incháilithe a áirítear i méid na gcistí dílse agus dliteanas incháilithe de bhun Airteagal 45b de Threoir 2014/59/AE atá ina n‑ionstraimí incháilithe fo-ordaithe mar a shainmhínítear i bpointe (71b) d’Airteagal 2(1) den Treoir sin, agus dliteanais a d’eisigh fo-chuideachtaí a áirítear in MREL i gcomhréir le hAirteagal 45b(3) den Treoir sin..  I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  *TLAC*  Dliteanais incháilithe a chomhlíonann na ceanglais uile a leagtar amach in Airteagail 72a go 72d de Rialachán (AE) Uimh. 575/2013, cé is moite de dhliteanas a cheadaítear a gcáiliú mar ionstraimí dliteanais incháilithe de bhun Airteagal 72b(3) nó (4) den Rialachán sin.  Áireofar sa ró seo dliteanais fho-ordaithe atá incháilithe de thoradh marthanú i gcomhréir le hAirteagal 494b de Rialachán (AE) Uimh. 575/2013 agus an chuid amúchta d’ionstraimí Chaipiteal Leibhéal 2 i gcás inar mó an aibíocht iarmhair ná bliain amháin (pointe (b) d’Airteagal 72a(1) de Rialachán (AE) Uimh. 575/2013).  Le ríomh mar ró 12 móide ró EU-12a móide ró EU-12b móide EU-12c. |
| 18 | **Cistí dílse agus ítimí dliteanas incháilithe roimh choigeartuithe**  Cistí dílse agus ítimí dliteanas incháilithe sula gcoigeartófar iad. Le ríomh mar ró 11 móide ró 17. |
| 19 | **(Risíochtaí idir grúpaí réitigh faoi réir dul isteach ilphointe (MPE) a asbhaint)**  Méid diúltach  Asbhaintí risíochtaí idir grúpaí réitigh G-SII atá faoi réir MPE a chomhfhreagraíonn do shealúchais dhíreacha, indíreacha nó shintéiseacha ionstraimí cistí dílse nó ionstraimí dliteanas incháilithe atá ag fochuideachta amháin nó níos mó nach bhfuil sa ghrúpa réitigh céanna leis an eintiteas réitigh, i gcomhréir le hAirteagal 72e(4) de Rialachán (AE) Uimh. 575/2013. |
| 20 | **(Infheistíochtaí in ionstraimí dliteanas incháilithe eile a asbhaint)**  Méid diúltach  Asbhaintí infheistíochtaí in ionstraimí dliteanas incháilithe eile i gcomhréir le hAirteagal 72e (1) go (3) agus Airteagail 72f, 72g, 72h, 72i agus 72j de Rialachán (AE) Uimh. 575/2013. An méid atá le hasbhaint ó ítimí dliteanas incháilithe i gcomhréir le Roinn 2 de Chaibidil 5a de Theideal I de Chuid a Dó de Rialachán (AE) Uimh. 575/2013. |
| 22 | **Cistí dílse agus dliteanais incháilithe tar éis coigeartuithe**  Cistí dílse agus dliteanais incháilithe mar a shainmhínítear in Airteagal 72l de Rialachán (AE) Uimh. 575/2013. Le ríomh mar ró 18 móide ró 19 móide ró 20.  *MREL*  Nochtfar méid na gcistí dílse agus na ndliteanas incháilithe a chuirtear san áireamh le haghaidh MREL mar shuim an mhéid seo a leanas:   1. cistí dílse mar a leagtar amach i bpointe (118) d’Airteagal 4(1) agus Airteagal 72 de Rialachán (AE) Uimh. 575/2013, 2. dliteanais incháilithe mar a shainítear i bpointe (71a) d’Airteagal 2(1) de Threoir 2014/59/AE.   I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  *TLAC*  Is éard a bheidh i méid na gcistí dílse agus na ndliteanas incháilithe a chuirfear san áireamh le haghaidh TLAC an méid dá dtagraítear in Airteagal 72l de Rialachán (AE) Uimh. 575/2013, arb éard a bheidh ann:   1. cistí dílse mar a leagtar amach i bpointe (118) d’Airteagal 4(1) agus Airteagal 72 de Rialachán (AE) Uimh. 575/2013; 2. dliteanais incháilithe dá dtagraítear in Airteagal 72k de Rialachán (AE) Uimh. 575/2013. |
| EU-22a | **Ar a bhfuil cistí dílse agus dliteanais fho-ordaithe**  Cistí dílse, dliteanais incháilithe a áirítear i méid na gcistí dílse agus na ndliteanas incháilithe de bhun Airteagal 45b de Threoir 2014/59/AE ar ionstraimí incháilithe fo-ordaithe iad mar a shainmhínítear i bpointe (71b) d’Airteagal 2(1) den Treoir sin agus dliteanais a áirítear i méid na gcistí dílse agus na ndliteanas incháilithe de bhun Airteagal 45b(3) de Threoir 2014/59/AE. |
| 23 | **Méid iomlán na risíochta ar phriacal (TREA)**  Méid iomlán na risíochta ar phriacal atá ag an ngrúpa réitigh i gcomhréir leis an bhfomhír dheireanach d’Airteagal 18(1) de Rialachán (AE) Uimh. 575/2013.  Is éard a bheidh i méid iomlán na risíochta ar phriacal a nochtfar sa ró seo méid iomlán na risíochta ar phriacal atá mar bhonn le comhlíonadh cheanglais Airteagal 45 de Threoir 2014/59/AE nó Airteagal 92a de Rialachán (AE) Uimh. 575/2013, de réir mar is infheidhme. |
| 24 | **Tomhas na risíochta iomláine (TEM)**  De réir phointe (b) d’Airteagal 45(2) de Threoir 2014/59/AE, tomhas na risíochta iomláine arna ríomh i gcomhréir le hAirteagal 429(4) agus Airteagal 429a de Rialachán (AE) Uimh. 575/2013.  Is éard a bheidh i dtomhas na risíochta iomláine a thuairisceofar sa ró seo tomhas na risíochta iomláine atá mar bhonn le comhlíonadh cheanglais Airteagal 45 de Threoir 2014/59/AE nó Airteagal 92a de Rialachán (AE) Uimh. 575/2013, de réir mar is infheidhme. |
| 25 | **Cistí dílse agus dliteanais incháilithe mar chéatadán de TREA**  Chun críoch an ró seo, i gcomhréir le pointe (a) d’Airteagal 45(2) de Threoir 2014/59/AE agus Airteagal 92a de Rialachán (AE) Uimh. 575/2013*,* sloinnfear méid na gcistí dílse agus na ndliteanas incháilithe fo-ordaithe a chuirtear san áireamh le haghaidh MREL nó TLAC, de réir mar is infheidhme mar chéatadán de mhéid iomlán na risíochta ar phriacal arna ríomh i gcomhréir le hAirteagal 92(3) de Rialachán (AE) Uimh. 575/2013.  Le ríomh mar ró 22 roinnte ar ró 23. |
| EU-25a | **Ar a bhfuil cistí dílse agus dliteanais fho-ordaithe**  Chun críoch an ró seo, sloinnfear méid na gcistí dílse agus na ndliteanas incháilithe fo-ordaithe a chuirtear san áireamh le haghaidh MREL mar chéatadán de mhéid iomlán na risíochta ar phriacal arna ríomh i gcomhréir le hAirteagal 92(3) de Rialachán (AE) Uimh. 575/2013.  Le ríomh mar ró 22a roinnte ar ró 23. |
| 26 | **Cistí dílse agus dliteanais incháilithe mar chéatadán de TEM**  Chun críoch an ró seo, i gcomhréir le pointe (b) d’Airteagal 45(2) de Threoir 2014/59/AE agus Airteagal 92a de Rialachán (AE) Uimh. 575/2013, sloinnfear méid na gcistí dílse agus na ndliteanas incháilithe fo-ordaithe a chuirtear san áireamh le haghaidh MREL nó TLAC, de réir mar is infheidhme, mar chéatadán de thomhas na risíochta iomláine arna ríomh i gcomhréir le hAirteagal 429(4) agus Airteagal 429a de Rialachán (AE) Uimh. 575/2013.  Le ríomh mar ró 22 roinnte ar ró 24. |
| EU-26a | **Ar díobh sin cistí dílse agus dliteanais fho-ordaithe**  Chun críoch an ró seo, sloinnfear méid na gcistí dílse agus na ndliteanas incháilithe fo-ordaithe a chuirtear san áireamh le haghaidh MREL mar chéatadán de thomhas na risíochta iomláine arna ríomh i gcomhréir le hAirteagal 429(4) agus Airteagal 429a de Rialachán (AE) Uimh. 575/2013.  Le ríomh mar ró 22a roinnte ar ró 24. |
| 27 | **CET1 (mar chéatadán de TREA) atá ar fáil tar éis chomhlíonadh cheanglais an ghrúpa réitigh**  Méid CET1, mar chéatadán de mhéid iomlán na risíochta ar phriacal, atá cothrom le nialas nó atá deimhneach, atá ar fáil tar éis gach ceann de na ceanglais dá dtagraítear i bpointí (a), (b) agus (c) d’Airteagal 141a(1) de Threoir 2013/36/AE a chomhlíonadh agus is airde ná:  (a) i gcás inarb infheidhme, ceanglas G-SII maidir le cistí dílse agus dliteanais incháilithe a leagtar síos in Airteagal 92a de Rialachán (AE) Uimh. 575/2013, nuair a ríomhtar iad i gcomhréir le pointe (a) de mhír (1) den Airteagal sin agus  (b) an t‑íoscheanglas maidir le cistí dílse agus dliteanais incháilithe a leagtar síos in Airteagal 45 de Threoir 2014/59/AE, nuair a ríomhtar é i gcomhréir le pointe (a) de mhír (2) den Airteagal sin.  An figiúr tuairiscithe, beidh sé comhionann i gcolún MREL inmheánach agus i gcolún TLAC inmheánach.  Cuirfear san áireamh ann éifeacht na bhforálacha idirthréimhseacha ar chistí dílse agus ar dhliteanais incháilithe, méid iomlán na risíochta ar phriacal agus na ceanglais iad féin. Ní chuirfear san áireamh an treoir maidir le cistí dílse breise dá dtagraítear in Airteagal 104b de Threoir 2013/36/AE ná an ceanglas maoláin chomhcheangailte i bpointe (6) den chéad fhomhír d’Airteagal 128 den Treoir sin. |
| 28 | **Ceanglas maoláin chomhcheangailte institiúidsonrach**  An ceanglas maoláin chomhcheangailte institiúidsonrach a shainmhínítear i bpointe (6) den chéad fhomhír d’Airteagal 128 de Threoir 2013/36/AE, arna shloinneadh mar chéatadán de mhéid iomlán na risíochta ar phriacal, atá infheidhme maidir leis an ngrúpa réitigh i gcomhréir le pointe (6) den chéad fhomhír den Airteagal sin. |
| 29 | **Ceanglas maoláin chomhcheangailte institiúidsonrach – Ar cuid de sin ceanglas maoláin chaomhnaithe caipitil**  Méid an mhaoláin chomhcheangailte institiúidsonraigh (arna shloinneadh mar chéatadán de mhéid iomlán na risíochta ar phriacal) a bhaineann leis an gceanglas maoláin chaomhnaithe caipitil. |
| 30 | **Ceanglas maoláin chomhcheangailte institiúidsonrach – Ar cuid de sin ceanglas maoláin fhrith-thimthriallaigh**  Méid an mhaoláin chomhcheangailte institiúidsonraigh (arna shloinneadh mar chéatadán de mhéid iomlán na risíochta ar phriacal) a bhaineann leis an gceanglas maoláin fhrith-thimthriallaigh. |
| 31 | **Ceanglas maoláin chomhcheangailte institiúidsonrach – Ar cuid de sin ceanglas maoláin um priacal sistéamach**  Méid an mhaoláin chomhcheangailte institiúidsonraigh (arna shloinneadh mar chéatadán de mhéid iomlán na risíochta ar phriacal) a bhaineann leis an gceanglas maoláin um priacal sistéamach. |
| EU-31a | **An ceanglas maoláin chomhcheangailte institiúidsonrach – Ar cuid de sin maolán institiúide domhanda a bhfuil tábhacht shistéamach léi (G-SII) nó maolán institiúide eile a bhfuil tábhacht shistéamach léi (O-SII)**  Méid an mhaoláin chomhcheangailte institiúidsonraigh (arna shloinneadh mar chéatadán de mhéid iomlán na risíochta ar phriacal) a bhaineann le ceanglas maoláin G-SII nó O-SII. |
| EU-32 | **Méid iomlán na ndliteanas eisiata dá dtagraítear in Airteagal 72a(2) de Rialachán (AE) Uimh. 575/2013** |

4. EU iLAC: Cumas inmheánach ionsúcháin caillteanas: MREL inmheánach agus, i gcás inarb infheidhme, ceanglas maidir le cistí dílse agus dliteanais incháilithe le haghaidh G-SIInna neamh-AE (TLAC inmheánach)

1. Sa teimpléad seo nochtar cistí dílse agus dliteanais incháilithe na n‑eintiteas nach eintitis réitigh iad chun críocha an cheanglais maidir le cistí dílse agus dliteanais incháilithe a leagtar síos in Airteagal 45f de Threoir 2014/59/AE (MREL inmheánach) chomh maith leis an gceanglas maidir le cistí dílse agus dliteanais incháilithe le haghaidh G-SIInna neamh-AE atá infheidhme maidir le fochuideachtaí ábhartha de chuid G-SIInna tríú tír a leagtar síos in Airteagal 92b de Rialachán (AE) Uimh. 575/2013 (TLAC inmheánach).

|  |  |
| --- | --- |
| **Colúin** | **Tagairtí dlíthiúla agus treoracha** |
| a | Sa cholún seo nochtfaidh eintitis an fhaisnéis ábhartha maidir le MREL inmheánach i gcomhréir le hAirteagail 45 agus 45f de Threoir 2014/59/AE. |
| b | Maidir le heintitis ar fochuideachtaí ábhartha de G-SIInna neamh-AE iad de bhun Airteagal 92b de Rialachán (AE) Uimh. 575/2013, nochtfaidh siad an fhaisnéis ábhartha maidir le TLAC inmheánach i gcomhréir le hAirteagal 92b de Rialachán (AE) Uimh. 575/2013 sa cholún seo. |
| c | Faisnéis cháilíochtúil a bhaineann leis an gceanglas is infheidhme agus an leibhéal cur i bhfeidhm. |

|  |  |
| --- | --- |
| **Ró** | **Tagairtí dlíthiúla agus treoracha** |
| EU-1 | **An bhfuil an t‑eintiteas faoi réir cheanglas G-SII neamh-AE maidir le cistí dílse agus dliteanais incháilithe? (Tá/Níl)**  An bhfuil an t‑eintiteas faoi réir cheanglas TLAC inmheánach de bhun Airteagal 92b de Rialachán (AE) Uimh. 575/2013. |
| EU-2 | **Má thugtar an freagra ‘Tá’ ar EU-1, an bhfuil an ceanglas infheidhme ar bhonn comhdhlúite nó aonair? (C/A)**  An bhfuil an t‑eintiteas faoi réir cheanglas inmheánach TLAC ar bhonn comhdhlúite nó ar bhonn aonair, de bhun Airteagal 18 de Rialachán (AE) Uimh. 575/2013.  I gcás ina bhfuil an ceanglas ar bhonn comhdhlúite, líonfar isteach an teimpléad iomlán seo ar bhonn comhdhlúite. I ngach cás eile, líonfar isteach an teimpléad seo ar bhonn aonair. |
| EU-2a | **An bhfuil an t‑eintiteas faoi réir MREL inmheánach? (Tá/Níl)**  An bhfuil an t‑eintiteas faoi réir MREL de bhun Airteagail 45 agus 45f de Threoir 2014/59/AE. |
| EU-2b | **Má thugtar an freagra ‘Tá’ ar EU-2a, an bhfuil an ceanglas infheidhme ar bhonn comhdhlúite nó ar bhonn aonair? (C/A)**  Cé acu an t‑eintiteas faoi réir MREL inmheánach ar bhonn comhdhlúite nó ar bhonn aonair.  I gcás ina bhfuil an ceanglas ar bhonn comhdhlúite, líonfar isteach an teimpléad iomlán seo ar bhonn comhdhlúite. I ngach cás eile, líonfar isteach an teimpléad seo ar bhonn aonair. |
| EU-3 | **Caipiteal Ghnáthchothromas Leibhéal 1 (CET1)**  Airteagal 50 de Rialachán (AE) Uimh. 575/2013  Caipiteal CET1, ar bhonn aonair nó ar bhonn comhdhlúite, i gcás inarb infheidhme, i gcomhréir le hAirteagal 50 de Rialachán (AE) Uimh. 575/2013. |
| EU-4 | **Caipiteal breise Leibhéal 1 atá incháilithe**  Airteagal 61 de Rialachán (AE) Uimh. 575/2013  Ní chuirfear ionstraimí breise Leibhéal 1 san áireamh ach amháin i gcás ina gcomhlíonann siad na critéir a leagtar amach in Airteagal 92b de Rialachán (AE) Uimh. 575/2013 agus i bpointe (b)(ii) d’Airteagal 45f(2) de Threoir 2014/59/AE.  I gcás MREL inmheánach, cuirfear na hionstraimí dá dtagraítear sa cheathrú fomhír d’Airteagal 89(2) de Threoir 2014/59/AE san áireamh i gcás ina mbeidh feidhm ag an mír sin. Ní áireofar ionstraimí faoi rialú dlí tríú tír sa ró seo ach amháin má chomhlíonann siad ceanglais Airteagal 55 de Threoir 2014/59/AE. |
| EU-5 | **Caipiteal incháilithe Leibhéal 2**  Airteagal 71 de Rialachán (AE) Uimh. 575/2013  Ní chuirfear ionstraimí Leibhéal 2 san áireamh ach amháin i gcás ina gcomhlíonann siad na critéir a leagtar amach in Airteagal 92b de Rialachán (AE) Uimh. 575/2013 agus i bpointe (b)(ii) d’Airteagal 45f(2) de Threoir 2014/59/AE.  I gcás MREL inmheánach, cuirfear na hionstraimí dá dtagraítear sa cheathrú fomhír d’Airteagal 89(2) de Threoir 2014/59/AE san áireamh i gcás ina mbeidh feidhm ag an mír sin. Ní áireofar ionstraimí faoi rialú dlí tríú tír sa ró seo ach amháin má chomhlíonann siad ceanglais Airteagal 55 de Threoir 2014/59/AE. |
| EU-6 | **Cistí dílse incháilithe**  Suim chaipiteal CET1, chaipiteal breise Leibhéal 1 atá incháilithe agus chaipiteal Leibhéal 2 atá incháilithe. |
| EU-7 | **Dliteanais incháilithe**  *MREL inmheánach*  Dliteanais incháilithe a chomhlíonann na coinníollacha a leagtar amach in Airteagal 45f(2) de Threoir 2014/59/AE, agus i gcás inarb infheidhme, an ceathrú fomhír d’Airteagal 89(2) den Treoir sin á cur san áireamh chomh maith.  I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  I gcas ina gceadóidh údarás réitigh na fochuideachta don eintiteas MREL inmheánach a chomhlíonadh le ráthaíochtaí, áireofar méid na ráthaíochtaí a sholáthróidh an t‑eintiteas réitigh agus a chomhlíonfaidh na coinníollacha a leagtar amach in Airteagal 45f(5) de Threoir 2014/59/AE sa ró seo chomh maith.  *TLAC inmheánach*  Ríomhfar méid na ndliteanas incháilithe i gcomhréir le hAirteagal 72k de Rialachán (AE) Uimh. 575/2013 i gcás ina gcomhlíonfaidh na dliteanais sin na coinníollacha a leagtar amach in Airteagal 92b(2) den Rialachán sin. |
| EU-8 | **Dliteanais incháilithe – ar díobh sin ráthaíochtaí a ceadaíodh**  I gcas ina gceadóidh údarás réitigh na fochuideachta don eintiteas MREL inmheánach a chomhlíonadh le ráthaíochtaí a sholáthróidh an t‑eintiteas réitigh agus a chomhlíonfaidh na coinníollacha uile a leagtar amach in Airteagal 45f(5) de Threoir 2014/59/AE. |
| EU-9a | **(Coigeartuithe)**  Méid diúltach  Asbhaintí nó a gcoibhéis a cheanglaítear i gcomhréir leis an modh a leagtar amach sa Rialachán Tarmligthe dá dtagraítear in Airteagal 45f(6) de Threoir 2014/59/AE. |
| EU-9b | **Cistí dílse agus ítimí dliteanas incháilithe tar éis coigeartuithe**  *MREL inmheánach*  Méideanna chistí dílse incháilithe agus dhliteanais incháilithe an eintitis, glanchoigeartuithe a chuirtear san áireamh le haghaidh MREL inmheánach mar a leagtar amach in Airteagal 45f(2) de Threoir 2014/59/AE, agus, i gcás inarb infheidhme, an ceathrú fomhír d’Airteagal 89(2) den Treoir sin á cur san áireamh chomh maith. I gcás ionstraimí faoi rialú dlí tríú tír, ní áireofar an ionstraim sa ró seo ach amháin má chomhlíonann sí ceanglais Airteagal 55 de Threoir 2014/59/AE.  Le ríomh mar ró EU-6 móide ró EU-7 móide ró EU-9a.  *TLAC inmheánach*  Cistí dílse incháilithe agus dliteanais incháilithe a chuirtear san áireamh le haghaidh G-SIInna neamh-AE mar a leagtar amach in Airteagal 92b(2) de Rialachán (AE) Uimh. 575/2013. Le ríomh mar ró EU-6 móide ró EU-7. |
| EU-10 | **Méid iomlán na risíochta ar phriacal (TREA)**  Méid iomlán na risíochta ar phriacal atá ag an eintiteas aonair nó ag an ngrúpa comhdhlúite ar an leibhéal ar a socraíodh na ceanglais, de réir mar is infheidhme, i gcomhréir leis an bhfomhír dheireanach d’Airteagal 18(1) de Rialachán (AE) Uimh. 575/2013.  Is éard a bheidh i méid iomlán na risíochta ar phriacal a thuairisceofar sa ró seo méid iomlán na risíochta ar phriacal atá mar bhonn le comhlíonadh cheanglais Airteagal 45 de Threoir 2014/59/AE nó Airteagal 92b de Rialachán (AE) Uimh. 575/2013, de réir mar is infheidhme. |
| EU-11 | **Tomhas na risíochta iomláine (TEM)**  Tomhas na risíochta iomláine (ainmneoir den chóimheas giarála), atá ag aneintiteas aonair nó ag an ngrúpa comhdhlúite ar an leibhéal ar a socraíodh na ceanglais, de réir mar is infheidhme, i gcomhréir le hAirteagal 429(4) agus Airteagal 429a de Rialachán (AE) Uimh. 575/2013.  Is éard a bheidh i dtomhas na risíochta iomláine a thuairisceofar sa ró seo tomhas na risíochta iomláine atá mar bhonn le comhlíonadh cheanglais Airteagal 45 de Threoir 2014/59/AE nó Airteagal 92b de Rialachán (AE) Uimh. 575/2013, de réir mar is infheidhme. |
| EU-12 | **Cistí dílse agus dliteanais incháilithe mar chéatadán de TREA**  Cóimheas cistí dílse agus dliteanas incháilithe mar chéatadán de mhéid iomlán na risíochta ar phriacal.  Le ríomh mar ró EU-9b roinnte ar ró EU-10. |
| EU-13 | **Cistí dílse agus dliteanais incháilithe mar chéatadán de TREA – ar díobh sin ráthaíochtaí a ceadaíodh**  I gcas ina gceadóidh údarás réitigh na fochuideachta don eintiteas MREL inmheánach a chomhlíonadh le ráthaíochtaí, méid na ráthaíochtaí a sholáthróidh an t‑eintiteas réitigh agus a chomhlíonfaidh na coinníollacha a leagtar amach in Airteagal 45f(5) de Threoir 2014/59/AE mar chéatadán de mhéid iomlán na risíochta ar phriacal.  Le ríomh mar ró EU-8 roinnte ar ró EU-10. |
| EU-14 | **Cistí dílse agus dliteanais incháilithe mar chéatadán de TEM**  Cóimheas cistí dílse agus dliteanas incháilithe mar chéatadán de thomhas na risíochta iomláine.  Le ríomh mar ró EU-9b roinnte ar ró EU-11. |
| EU-15 | **Cistí dílse agus dliteanais incháilithe mar chéatadán de TEM – ar díobh sin ráthaíochtaí a ceadaíodh**  I gcas ina gceadóidh údarás réitigh na fochuideachta don eintiteas MREL inmheánach a chomhlíonadh le ráthaíochtaí, méid na ráthaíochtaí a sholáthróidh an t‑eintiteas réitigh agus a chomhlíonfaidh na coinníollacha a leagtar amach in Airteagal 45f(5) de Threoir 2014/59/AE mar chéatadán de thomhas na risíochta iomláine.  Le ríomh mar ró EU-8 roinnte ar ró EU-11. |
| EU-16 | **CET1 (mar chéatadán de TREA) atá ar fáil tar éis chomhlíonadh cheanglais an eintitis**  Méid CET1, atá cothrom le nialas nó atá deimhneach, atá ar fáil tar éis gach ceann de na ceanglais dá dtagraítear i bpointí (a), (b) agus (c) d’Airteagal 141d(1) de Threoir 2013/36/AE a chomhlíonadh agus is airde ná:  (a) i gcás inarb infheidhme, ceanglas G-SII neamh-AE maidir le cistí dílse agus dliteanais incháilithe de bhun Airteagal 92b de Rialachán (AE) Uimh. 575/2013 nuair a ríomhtar é i gcomhréir le hAirteagal 92b(1) de Rialachán (AE) Uimh. 575/2013 mar 90 % de cheanglas phointe (a) d’Airteagal 92a(1) den Rialachán sin agus  (b) an t‑íoscheanglas maidir le cistí dílse agus dliteanais incháilithe de bhun Airteagal 45f de Threoir 2014/59/AE, nuair a ríomhtar é i gcomhréir le pointe (a) d’Airteagal 45(2) den Treoir sin.  An figiúr tuairiscithe, beidh sé comhionann i gcolún MREL agus i gcolún TLAC.  Cuirfear san áireamh ann éifeacht na bhforálacha idirthréimhseacha ar chistí dílse agus ar dhliteanais incháilithe, méid iomlán na rístíochta ar phriacal agus na ceanglais iad féin. Ní chuirfear san áireamh an treoir maidir le cistí dílse breise dá dtagraítear in Airteagal 104b de Threoir 2013/36/AE ná an ceanglas maoláin chomhcheangailte i bpointe (6) den chéad fhomhír d’Airteagal 128 den Treoir sin. |
| EU-17 | **Ceanglas maoláin chomhcheangailte institiúidsonrach**  Ceanglas maoláin chomhcheangailte institiúidsonrach a shainmhínítear i bpointe (6) den chéad fhomhír d’Airteagal 128 de Threoir 2013/36/AE, arna shloinneadh mar chéatadán de mhéid iomlán na risíochta ar phriacal, is infheidhme maidir leis an eintiteas i gcomhréir le pointe (6) den chéad fhomhír d’Airteagal 128 de Threoir 2013/36/AE. |
| EU-18 | **Ceanglas arna shloinneadh mar chéatadán de TREA**  *MREL inmheánach*  Ceanglas maidir le cistí dílse agus dliteanais incháilithe is infheidhme maidir leis an eintiteas i gcomhréir le hAirteagal 45f de Threoir 2014/59/AE, arna shloinneadh mar chéatadán de mhéid iomlán na risíochta ar phriacal (ar an leibhéal aonair nó ar an leibhéal comhdhlúite, de réir mar is infheidhme).  *TLAC inmheánach*  Ceanglas a leagtar amach in Airteagal 92b de Rialachán (AE) Uimh. 575/2013, arna shloinneadh mar chéatadán de mhéid iomlán na risíochta ar phriacal (ar an leibhéal aonair nó ar an leibhéal comhdhlúite, de réir mar is infheidhme). |
| EU-19 | **Ceanglas arna shloinneadh mar chéatadán de TREA – an chuid den cheanglas a fhéadfar a chomhlíonadh le ráthaíocht**  I gcás inarb infheidhme, cuid den cheanglas maidir le cistí dílse agus dliteanais incháilithe arna sloinneadh mar chéatadán de mhéid iomlán na risíochta ar phriacal is féidir a chomhlíonadh le ráthaíocht a sholáthraíonn an t‑eintiteas réitigh i gcomhréir le hAirteagal 45f(5) de Threoir 2014/59/AE. |
| EU-20 | **Ceanglas arna shloinneadh mar chéatadán de TEM**  *MREL inmheánach*  Ceanglas maidir le cistí dílse agus dliteanais incháilithe is infheidhme maidir leis an eintiteas i gcomhréir le hAirteagal 45f de Threoir 2014/59/AE, arna shloinneadh mar chéatadán de thomhas na risíochta iomláine (ar an leibhéal aonair nó ar leibhéal comhdhlúite mháthairghnóthas an Aontais, de réir mar is infheidhme).  *TLAC inmheánach*  Ceanglas a leagtar amach in Airteagal 92b de Rialachán (AE) Uimh. 575/2013, arna shloinneadh mar chéatadán de thomhas na risíochta iomláine (ar an leibhéal aonair nó ar an leibhéal comhdhlúite, de réir mar is infheidhme). |
| EU-21 | **Ceanglas arna shloinneadh mar chéatadán de TEM – an chuid den cheanglas a fhéadfar a chomhlíonadh le ráthaíocht**  I gcás inarb infheidhme, cuid den cheanglas maidir le cistí dílse agus dliteanais incháilithe arna sloinneadh mar chéatadán de thomhas na risíochta iomláine is féidir a chomhlíonadh le ráthaíocht a sholáthraíonn eintiteas réitigh i gcomhréir le hAirteagal 45f(5) de Threoir 2014/59/AE. |
| EU-22 | | **Méid iomlán na ndliteanas eisiata dá dtagraítear in Airteagal 72a(2) de Rialachán (AE) Uimh. 575/2013** |

5. EU TLAC2: Rangú creidiúnaithe – eintitis nach eintitis réitigh iad

1. Nochtar an fhaisnéis atá i dteimpléad EU TLAC2 ar leibhéal an eintitis aonair.
2. Tá dhá leagan de theimpléad EU TLAC2 ann, mar atá, EU TLAC2a agus EU TLAC2b. In TLAC2a, léirítear an cistiú uile atá *pari passu* le hionstraimí atá incháilithe le haghaidh MREL nó atá sóisearach dóibh, lena n‑áirítear cistí dílse agus ionstraimí caipitil eile. In EU TLAC2b, tá na cistí dílse agus na dliteanais atá incháilithe chun ceanglas Airteagal 45 de Threoir 2014/59/AE a chomhlíonadh i gcomhréir le hAirteagal 45f den Treoir sin, agus iad sin amháin.
3. I gcomhréir le hAirteagal 13(2) den Rialachán seo, maidir le heintitis nach bhfuil faoi réir na hoibleagáide ceanglas Airteagal 92b de Rialachán (AE) Uimh. 575/2013 a chomhlíonadh, ach atá faoi réir na hoibleagáide ceanglas Airteagal 45 de Threoir 2014/59/AE a chomhlíonadh i gcomhréir le hAirteagal 45f den Treoir sin, féadfaidh siad a roghnú cé acu a úsáidfidh nó nach n‑úsáidfidh siad EU TLAC2a nó EU TLAC2b chun an ceanglas nochta a leagtar amach i bpointe (b) d’Airteagal 45i(3) de Threoir 2014/59/AE a chomhlíonadh.
4. Ó dháta chur i bhfeidhm Airteagal 45i(3) de Threoir 2014/59/AE, nochtfaidh eintitis eisiúna dliteanais a d’fhéadfadh a bheith incháilithe chun MREL inmheánach agus ceanglais inmheánacha TLAC a chomhlíonadh faoi theimpléad TLAC2a. Roimh an dáta sin, nochtfaidh eintitis eisiúna dliteanais a d’fhéadfadh a bheith incháilithe chun ceanglas TLAC inmheánach a chomhlíonadh.
5. Ní mór na méideanna gan íoc dá dtagraítear sna rónna a mhiondealú ina ranganna dócmhainneachta ar bhonn dhlí dócmhainneachta an eintitis eisiúna, gan beann ar dhlí rialaithe na hionstraime.
6. Is iad na ranguithe dócmhainneachta a chuirfidh an t‑údarás réitigh inniúil in iúl i gcomhréir leis an leagan amach caighdeánaithe a shonraítear in Airteagal 8 den Rialachán seo.
7. Léirítear na ranganna in ord na sinsearachta; na cinn is sóisearaí ar dtús. Ní mór colúin le haghaidh ranganna a chur isteach go dtí go nochtfar na hionstraimí is sinsearaí a d’fhéadfadh a bheith incháilithe.
8. Déantar an méid atá inchurtha i leith gach ranga a mhiondealú tuilleadh i méideanna atá faoi úinéireacht an eintitis réitigh, lena n‑áirítear méideanna atá go díreach nó go hindíreach faoi úinéireacht an eintitis réitigh trí eintitis feadh an tslabhra úinéireachta, i gcás inarb infheidhme; agus méideanna eile nach leis an eintiteas réitigh iad, i gcás inarb infheidhme. I gcolún deireanach gach ró líonfar isteach méid iomlán gach ró.

|  |  |
| --- | --- |
| **Rónna** | **Tagairtí dlíthiúla agus treoracha** |
| 1 | **Tacar folamh san Aontas** |
| 2 | **Tuairisc ar an rang dócmhainneachta (téacs saor)**  Beidh líon na ranganna dócmhainneachta (n) san ordlathas creidiúnaithe ag brath ar thacar dliteanas an eintitis eisiúna. Ba cheart sonraíocht na gcineálacha éileamh a thagann faoin rang dócmhainneachta sin a bheith san insint (*e.g.* CET1, ionstraimí Leibhéal 2).  Tá colún amháin ann le haghaidh gach ranga dócmhainneachta ina bhfuil an méid i seilbh an eintitis réitigh amháin, lena n‑áirítear méideanna atá faoi úinéireacht dhíreach nó indíreach an eintitis réitigh trí eintitis feadh an tslabhra úinéireachta, i gcás inarb infheidhme, agus an dara colún ina bhfuil cuid den mhéid in aghaidh an ranga i seilbh úinéirí nach iad an t‑eintiteas réitigh iad freisin. |
| 3 | **Dliteanais agus cistí dílse**  Méid na gcistí dílse, na ndliteanas incháilithe agus na ndliteanas atá níos ísle ná na cistí dílse nó na dliteanais incháilithe, nó atá *pari passu* leo.  Áireofar leis sin freisin dliteanais a eisiatar ón tarrtháil inmheánach.  Níl an ró seo infheidhme i dteimpléad EU TLAC2b. |
| 4 | **Dliteanais agus cistí dílse – Ar díobh sin dliteanais eisiata**  Miondealú ar na dliteanais a eisítear de bhun Airteagal 72a(2) de Rialachán (AE) Uimh. 575/2013 nó Airteagal 44(2) de Threoir 2014/59/AE agus, i gcás inarb infheidhme, Airteagal 44(3) de Threoir 2014/59/AE.  Níl an ró seo infheidhme i dteimpléad EU TLAC2b. |
| 5 | **Dliteanais agus cistí dílse lúide dliteanais eisiata**  Dliteanais agus cistí dílse glan ar dhliteanais eisiata.  Níl an ró seo infheidhme i dteimpléad EU TLAC2b. |
| 6 | **Fo-thacar dliteanas agus cistí dílse lúide dliteanais eisiata ar cistí dílse agus dliteanais incháilithe iad chun críoch MREL inmheánach/TLAC inmheánach**  Miondealú ar mhéid na gcistí dílse agus na ndliteanas incháilithe chun críocha MREL inmheánachnó chun críoch TLAC inmheánach, de réir mar is infheidhme i gcomhréir le mír 11 thuas. |
| 7 | **Ina bhfuil aibíocht iarmhair ≥ 1 bhliain < 2 bhliain**  Fo-thacar de ró 6 ina bhfuil an aibíocht iarmhair ábhartha. |
| 8 | **Ina bhfuil aibíocht iarmhair ≥ 2 bhliain < 5 bliana**  Fo-thacar de ró 6 ina bhfuil an aibíocht iarmhair ábhartha. |
| 9 | **Ina bhfuil aibíocht iarmhair ≥ 5 bliana < 10 mbliana**  Fo-thacar de ró 6 ina bhfuil an aibíocht iarmhair ábhartha. |
| 10 | **Ina bhfuil aibíocht iarmhair ≥ 10 mbliana, gan urrúis suthaine san áireamh**  Fo-thacar de ró 6 ina bhfuil an aibíocht iarmhair ábhartha. |
| 11 | **Ar cuid de sin urrúis suthaine**  Fo-thacar de ró 6 ar a bhfuil urrúis suthaine. |

6. EU TLAC3: Rangú creidiúnaithe – eintiteas réitigh

1. Nochtar an fhaisnéis atá i dteimpléad EU TLAC3 ar leibhéal an eintitis aonair.
2. Tá dhá leagan de theimpléad EU TLAC3 ann, mar atá, EU TLAC3a agus EU TLAC3b. Sa teimpléad EU TLAC3a, tá an cistiú uile atá *pari passu* le hionstraimí a d’fhéadfadh a bheith incháilithe le haghaidh MREL, nó atá sóisearach dóibh, lena n‑áirítear cistí dílse agus ionstraimí caipitil eile. Na méideanna nach bhfuil incháilithe de bharr ceanglas fo-ordúcháin agus dá bharr sin amháin, áireofar ina n‑iomláine iad sa ró a chomhfhreagraíonn don rang dócmhainneachta ábhartha, *i.e.* gan na huasteorainneacha a chur i bhfeidhm. In EU TLAC3b, tá na cistí dílse agus na dliteanais atá incháilithe chun ceanglas Airteagal 45 de Threoir 2014/59/AE a chomhlíonadh i gcomhréir le hAirteagal 45e den Treoir sin, agus iad sin amháin.
3. I gcomhréir le hAirteagal 14(2) den Rialachán seo, maidir le heintitis nach bhfuil faoi réir na hoibleagáide ceanglas Airteagal 92a de Rialachán (AE) Uimh. 575/2013 a chomhlíonadh, ach atá faoi réir na hoibleagáide ceanglas Airteagal 45 de Threoir 2014/59/AE a chomhlíonadh i gcomhréir le hAirteagal 45e den Treoir sin, féadfaidh siad rogha a dhéanamh cé acu a úsáidfidh nó nach n‑úsáidfidh siad EU TLAC3a nó EU TLAC3b chun an ceanglas nochta a leagtar amach i bpointe (b) d’Airteagal 45i(3) de Threoir 2014/59/AE a chomhlíonadh.
4. Ó dháta chur i bhfeidhm Airteagal 45i(3) de Threoir 2014/59/AE, nochtfaidh eintitis eisiúna dliteanais a d’fhéadfadh a bheith incháilithe chun ceanglais MREL agus TLAC a chomhlíonadh faoi theimpléad EU TLAC3a. Roimh an dáta sin, nochtfaidh eintitis eisiúna dliteanais a d’fhéadfadh a bheith incháilithe chun ceanglas TLAC inmheánach a chomhlíonadh.
5. Ní mór na méideanna gan íoc dá dtagraítear i rónna 2 go 10 a mhiondealú i rang dócmhainneachta ar bhonn dhlí dócmhainneachta an eintitis eisiúna, gan beann ar dhlí rialaithe na hionstraime.
6. Is iad na ranganna dócmhainneachta a chuirfidh an t‑údarás réitigh inniúil in iúl i gcomhréir leis an leagan amach caighdeánaithe a shonraítear sa teimpléad tuairiscithe ábhartha.
7. Léirítear na ranganna in ord na sinsearachta; na cinn is sóisearaí ar dtús. Ní mór colúin le haghaidh ranganna a chur isteach go dtí go nochtfar na hionstraimí is sinsearaí a d’fhéadfadh a bheith incháilithe.

|  |  |
| --- | --- |
| **Rónna** | **Tagairtí dlíthiúla agus treoracha** |
| 1 | **Tuairisc ar an rang dócmhainneachta (téacs saor)**  Beidh líon na ranganna dócmhainneachta (n) san ordlathas creidiúnaithe ag brath ar thacar dliteanas an eintitis. Tá colún amháin ann le haghaidh gach rang dócmhainneachta. Ba cheart sonraíocht na gcineálacha éileamh a thagann faoin rang dócmhainneachta sin a bheith san insint (*e.g.* CET1, ionstraimí Leibhéal 2). |
| 2 | **Dliteanais agus cistí dílse**  Méid na gcistí dílse, na ndliteanas incháilithe agus na ndliteanas atá níos ísle ná na cistí dílse nó na dliteanais incháilithe, nó atá *pari passu* leo.  Áireofar leis sin freisin dliteanais a eisiatar ón tarrtháil inmheánach.  Níl an ró seo infheidhme i dteimpléad EU TLAC3b. |
| 3 | **Dliteanais agus cistí dílse – Ar díobh sin dliteanais eisiata**  Miondealú ar na dliteanais a eisiatar de bhun Airteagal 72a(2) de Rialachán (AE) Uimh. 575/2013 nó Airteagal 44(2) de Threoir 2014/59/AE agus, i gcás inarb infheidhme, Airteagal 44(3) den Treoir sin.  Níl an ró seo infheidhme i dteimpléad EU TLAC3b. |
| 4 | **Dliteanais agus cistí dílse lúide dliteanais eisiata**  Dliteanais agus cistí dílse glan ar dhliteanais eisiata.  Níl an ró seo infheidhme i dteimpléad EU TLAC3b. |
| 5 | **Fo-thacar dliteanas agus cistí dílse lúide dliteanais a eisiatar ó chistí dílse agus dliteanais a d’fhéadfadh a bheith incháilithe maidir le MREL nó TLAC a chomhlíonadh**  Miondealú ar mhéid na gcistí dílse agus na ndliteanas is incháilithe chun críoch MREL nó chun críoch TLAC, de réir mar is infheidhme i gcomhréir le mír 19 thuas, gan na huasteorainneacha a chur i bhfeidhm i dtaca le dliteanais nach bhfuil fo-ordaithe a aithint. |
| 6 | **Ina bhfuil aibíocht iarmhair ≥ 1 bhliain < 2 bhliain**  Fo-thacar de ró 5 ina bhfuil an aibíocht iarmhair ábhartha. |
| 7 | **Ina bhfuil aibíocht iarmhair ≥ 2 bhliain < 5 bliana**  Fo-thacar de ró 5 ina bhfuil an aibíocht iarmhair ábhartha. |
| 8 | **Ina bhfuil aibíocht iarmhair ≥ 5 bliana < 10 mbliana**  Fo-thacar de ró 5 ina bhfuil an aibíocht iarmhair ábhartha. |
| 9 | **Ina bhfuil aibíocht iarmhair ≥ 10 mbliana, gan urrúis suthaine san áireamh**  Fo-thacar de ró 5 ina bhfuil an aibíocht iarmhair ábhartha. |
| 10 | **Ar cuid de sin urrúis suthaine**  Fo-thacar de ró 5 ar cuid de sin urrúis suthaine. |